|  |
| --- |
|  |

**KAUNO MIESTO SAVIVALDYBĖS ADMINISTRACIJOS 2023 METŲ VEIKLOS ATASKAITA**

**I SKYRIUS**

**INFORMACIJA APIE ĮSTAIGĄ**

Kauno miesto savivaldybės administracija (toliau – Įstaiga) yra biudžetinė įstaiga, finansuojama iš Kauno miesto savivaldybės ir Lietuvos Respublikos valstybės biudžetų, kodas 188764867. Adresas – Laisvės al. 96, Kaunas, Lietuvos Respublika. Steigėja ir kontroliuojantis subjektas yra Kauno miesto savivaldybės taryba, turinti juridinio asmens statusą. Pagrindinė veikla – Lietuvos Respublikos savivaldybių veikla, kodas 84.11.20.

**II SKYRIUS**

**VADOVO ŽODIS**

Įstaiga siekia užtikrinti, kad būtų nuosekliai įgyvendinami ilgalaikiuose Kauno miesto savivaldybės (toliau – Savivaldybė) strateginio planavimo dokumentuose numatyti tikslai ir uždaviniai. Geras patikimai suformuotos Įstaigos komandos darbas leidžia įveikti iššūkius, pasiekti užsibrėžtus tikslus, sėkmingai tęsti pradėtus ir pradėti naujus darbus.

2023 metais **oficialiai įsteigtas Aleksoto inovacijų pramonės parkas (AIPP). Tai** vienas svarbiausių pastarųjų metų miesto projektų. Tarp prioritetinių sektorių – gyvybės mokslai, automobilių pramonės, informacinės ir ryšių technologijos, pramonės įrenginiai ir prietaisai. Vienas esminių veiklos kriterijų – verslo organizacijų bendradarbiavimas su mieste esančiais universitetais.

Mokslo populiarinimo centrą „Mokslo sala“ Nemuno saloje planuojama atidaryti jau 2024 m. rugsėjo mėnesį. Rangos darbai beveik baigti, sutartis su ekspozicijos rengėjais pasirašyta, ekspozicija gaminama Lenkijoje.

**Toliau kyla uždaras išskirtinės formos lengvosios atletikos maniežas, kurio** bendras plotas sieks kiek daugiau nei 15 tūkst. kv. m. Techninį projektą parengė architektūrinį konkursą laimėjusi kauniečių bendrovė „Archas“. Statomas maniežas Žaliakalnyje – paskutinė kylančio Ąžuolyno daugiafunkcio sporto ir laisvalaikio komplekso dalis. Jį jau puošia iš pagrindų atnaujinta Sporto gatvė ir aikštė greta paminklo S. Dariui ir S. Girėnui.

**Tęsiamas miesto baseinų atnaujinimas.** Iki šiol tik kosmetinio remonto sulaukdavęs Šilainių baseinas garsėja faktu, kad čia savo pirmuosius grybšnius atliko labiausia tituluota Lietuvos plaukikė Rūta Meilutytė. Rekonstruojamas Šilainių baseinas pasikeis iš esmės: didžioji dalis esamo statinio nugriauta ir statybai bus naudojama visiškai naujos konstrukcijos. Netolimoje ateityje planuojama pradėti statybas Panemunėje. Bus tęsiama gydymo paskirties pastato (ligoninės) Josvainių g. 2 statyba, Dainų slėnio, Tunelio g. 37, rekonstravimo darbai.

**Pradėtas Kauno rotušės kapitalinis remontas taip pat sparčiai artėja pabaigos link.** Tiek pastatas, tiek būsima muziejaus ekspozicija bus pritaikyti įvairių poreikių turintiems lankytojams, užtikrinant kuo labiau prieinamą, komfortišką apsilankymą Rotušėje. Vienas svarbiausių pokyčių – galimybė į pastatą patogiai patekti žmonėms su judėjimo negalia, tarp aukštų judant naujai įrengtu liftu.

**K. Donelaičio g. pastatyta daugiaaukštė automobilių saugykla. Greta buvusios parduotuvės „Merkurijus“ iškilusiame pastate – per pustrečio šimto parkavimo vietų. Po metus trukusio remonto oficialiai atidarytas Trijų mergelių tiltas.**

2022 m. atidarytas Dariaus ir Girėno stadionas sulaukė svarbaus įvertinimo: Europos futbolo federacijų asociacija (UEFA) oficialiai suteikė 4 kategoriją. Nuo šiol Kaune galės vykti aukščiausio lygio tarptautinės rungtynės.

**2023 m. gegužę Kaunas gyveno krepšiniu – „Žalgirio“ arenoje vyko ne tik Kauno miestui, bet ir visai Lietuvai istorinis Eurolygos finalo ketverto turnyras.**

**Naujai atgijęs ir išgražėjęs Ąžuolynas Kaune ir toliau sulaukia deramo miesto rūpesčio.** Netoli Dainų slėnio pasodinta 20 autentiškų ąžuoliukų. Visi jie išauginti iš gilių, surinktų Kauno Ąžuolyne nuo dvidešimties Lietuvos nacionaliniais genetiniais ištekliais pripažintų medžių.

Kaunas turtingas savo architektūra, kuri, kasmet atnaujinama, vis labiau puošia miestą. 2023 metais restauratoriai baigė darbus atgaivindami dar vieną vaizdingą objektą senamiestyje – Seserų benediktinių vienuolyno komplekso kleboniją. Atnaujinimo metu sugrąžintos istorinės fasado spalvos, puošybos elementai.

Naujausiais Valstybinės kultūros paveldo komisijos duomenimis, Kaunas ir toliau užima pirmą vietą Lietuvoje pagal paveldo apsaugai skiriamus išteklius. Rekordiniams skaičiams įtakos turi kasmet vis didesnio kauniečių susidomėjimo sulaukianti Paveldotvarkos programa.

2023 metų rudenį Kaunas sulaukė ne tik miestui, bet ir visai šaliai svarbiausio pripažinimo – miesto vardas nuo šiol bus sutinkamas UNESCO pasaulio paveldo sąraše. **Saudo Arabijoje vykusioje** 45-ojoje Pasaulio paveldo komiteto sesijoje patvirtinta paraiška „Modernusis Kaunas: optimizmo architektūra, 1919–1939“. Ja Naujamiesčio ir Žaliakalnio teritorijos su daugiau kaip 1500 unikalių tarpukario pastatų pelnė pasaulinį pripažinimą.

Nuolat atnaujinamos ir modernizuojamos mokyklų patalpos. **2023 m. rugsėjo 1-ąją Kaune duris atvėrė dviaukštis apie 160 vietų lopšelis-darželis „Pelėdžiukas“. Vilijampolėje, Jūratės g. 19, baigta sovietinio pastato konversija į šiuolaikišką ugdymo įstaigą.**

Baigti Eivenių gatvės kapitalinio remonto darbai, kur ženklių pokyčių sulaukė ir čia pat esanti žiedinė sankryža – atskira viešojo transporto juosta, speciali vieta trumpam stabtelėjimui – „*Kiss and* *ride*“, taip pat žmonių su negalia sustojimo vietos. Atlikti **Savanorių pr. dalies nuo Taikos iki Pramonės prospekto, Tunelio gatvės ir kt. kapitalinio remonto darbai. Pradėtas svarbus Romainių gatvės rekonstrukcijos etapas – atkarpa tarp Šilainių ir Raudondvario plentų (vadinamoji „Regitros“ įkalnė), kur įrengtos požeminės komunikacijos, pėsčiųjų takai, atnaujinta stipriai susidėvėjusi gatvės danga. Pradėta rekonstruoti Laisvės alėjos atkarpa nuo vadinamojo Soboro iki Trakų gatvės.**

**Iki šiol pavienių daugiabučių teritorijų tvarkymą finansavusi Kauno miesto savivaldybė tobulina strategiją ir koreguoja programos „Svajonių kiemas“ prioritetus. Miestas rengiasi modifikuoti ištisus kvartalus, atnaujinant ne tik energetiškai neefektyvius daugiaaukščius namus, bet ir požeminius tinklus, aplinką ir infrastruktūrą. „Šilti namai – jaukūs kiemai“ – su tokiu šūkiu Kaunas inicijavo naują programą *(R)evoliucija*.**

Sėkmingą rezultatą įmanoma pasiekti tik kartu veikiant Savivaldybės tarybai, Savivaldybės administracijai ir miesto bendruomenei. Todėl nuoširdžiai kviečiu visus susitelkti vardan bendrų miesto tikslų ir pasiekti, kad 2024 m. rezultatai būtų dar geresni nei 2023 metais.

**III SKYRIUS**

**ATASKAITINIO LAIKOTARPIO VEIKLOS TIKSLŲ ĮGYVENDINIMAS IR VEIKLOS REZULTATAI**

Įstaiga, siekdama įgyvendinti Strateginio plėtros plano iki 2030 metų prioritetinėse srityse numatytus tikslus, uždavinius ir priemones, 2023 m. dirbo vadovaudamasi trumpalaikiu 2023–2025 metų strateginiu veiklos planu kuriame nurodyti svarbiausi Savivaldybės veiklos prioritetai, svarbiausi jų įgyvendinimo darbai ir siekiami rezultatai. Įstaigos padaliniai 2023 m. savo veiklą vykdė vadovaudamiesi Įstaigos direktoriaus 2023 m. kovo 31 d. įsakymu Nr. A-1170 patvirtintu Savivaldybės administracijos 2023 metų veiklos planu[[1]](#footnote-1).

Siekdama įgyvendinti **Atvirumo ir bendradarbiavimo, plėtojant miesto ekonomiką, kultūrą ir turizmą programą**, kurioje numatytos pagrindinės veiklos kryptys – palankesnių sąlygų verslui sudarymas, investicijų pritraukimas, inovacijų ekosistemos plėtra, inovatyvios kultūros paslaugų plėtra, turizmo skatinimas, Įstaiga vykdė suplanuotą 41 papriemonę, iš kurių 33 įvykdytos, 6 – iš dalies įvykdytos, 2 – neįvykdytos.

**Gyventojo poreikius atliepiančioje gyvenimo kokybės sumaniam, aktyviam ir sveikam gyventojui programoje** numatytomis papriemonėmis siekiama atliepti ateities poreikius, sudaryti palankias sąlygas patogiai gyventi visų amžiaus grupių asmenims ir gauti lengvai prieinamas paslaugas švietimo, fizinio aktyvumo, sveikatos ir socialinėse srityse. 2023 m. buvo suplanuota vykdyti 284 papriemones: 230 papriemonių įvykdyta, 42 – iš dalies įvykdytos, 12 – neįvykdytų.

Siekdama įgyvendinti **Tvarumo bei žaliojo kurso principais sumaniai valdomo miesto programą**, kurioje išskirtos šios veiklos kryptys: tvari, nuolat tobulėjanti organizacija patogiam miestiečių gyvenimui, saugus visų eismo dalyvių susisiekimas, didinant tvarių kelionių dalį ir mažinant transporto keliamą taršą, tvarus ir įtraukus teritorijų vystymas, orientuotas į kasdienius kiekvieno žmogaus poreikius ir kokybišką miesto aplinką, žaliojo kurso principais paremtas modernus, efektyviai išteklius naudojantis, klimato kaitą švelninantis ir konkurencingas miestas, Įstaiga vykdė suplanuotas 157 papriemones, iš kurių 86 įvykdytos, 52 – iš dalies įvykdytos, 16 – neįvykdytų, 3 – nevykdytos.

Ši ataskaita parengta atsižvelgiant į Savivaldybės administracijos direktoriaus 2024 m. sausio 31 d. įsakymu Nr. A-86 patvirtintą Įstaigos 2023 metų veiklos plano įgyvendinimo ataskaitą[[2]](#footnote-2).

**Įstaigos biudžetas**

Įstaiga 2023 metais vykdė tris programas:

**Atvirumo ir bendradarbiavimo plėtojant miesto ekonomiką, kultūrą ir turizmą programai** vykdyti skirta 17 865,1 tūkst. eurų, įvykdyta – 17 472,3 tūkst. eurų arba 97,8 procentų.

**Gyventojo poreikius atliepiančiai gyvenimo kokybei sumaniam, aktyviam ir sveikam gyventojui programai**vykdytiskirta 123 274,4 tūkst. eurų, įvykdyta 116 785,8 tūkst. eurų arba 94,7 procentų.

**Tvarumo bei žaliojo kurso principais tvariai valdomo miesto programai** vykdyti skirta 166 965,8 tūkst. eurų, įvykdyta 155 375,6 tūkst. eurų arba 93,1 procentų.

Iš viso Įstaigos vykdomų programų 2023 metų patikslintas asignavimų planas – 308 105,3 tūkst. eurų, įvykdytas – 289 633,7 tūkst. eurų arba 94 proc., t. y. liko nepanaudota 18 471,6 tūkst. eurų.

Pagrindinės asignavimų plano nevykdymo priežastys – pakartotinai vykdyti viešųjų pirkimų konkursai, prekės ir paslaugos perkant viešųjų pirkimų būdu įsigytos pigiau, vėluojantys darbų atlikimo terminai arba mokėjimo dokumentai už atliktus darbus pateikti pasibaigus ataskaitiniam laikotarpiui.

Įstaigos biudžeto lėšų mokėtinos sumos 2023 m. gruodžio 31 d. sudarė 8 599,3 tūkst. eurų ir, palyginus su įsiskolinimu 2022 m. gruodžio 31 d. – 9 350,6 tūkst. eurų, sumažėjo 751,3 tūkst. eurų, iš jų:

1. Liko 1 310,2 tūkst. eurų skola už prekes ir paslaugas, nes sąskaitos už suteiktas paslaugas buvo pateiktos pasibaigus ataskaitiniam laikotarpiui, iš jų: 853,1 tūkst. eurų – už miesto priežiūros ir infrastruktūros gerinimo darbus; 116,6 tūkst. eurų – už komunalines paslaugas (šildymą, elektrą, vandenį, šiukšlių išvežimą);

2. 1 162,4 tūkst. eurų subsidijoms, iš jų: 1 134,6 – vežėjų nuostoliams, patirtiems dėl keleivinio transporto paslaugų teikimo visuomenei, kompensuoti; 27,8 tūkst. eurų subsidijoms už šiluminę energiją dėl kainų skirtumo mokėti;

3. 1 996,5 tūkst. eurų socialinėms išmokoms, iš jų: 1 745,1 tūkst. eurų socialinei paramai; 251,4 tūkst. eurų kompensacijoms vežėjams mokėti;

4. 1 928,9 tūkst. eurų kitoms išlaidoms, iš jų: 1 229,7 tūkst. eurų – socialinių paslaugų teikimui asmenims su sunkia negalia ir šeimoms, patiriančioms socialinę riziką; 478,9 tūkst. eurų – socialinių paslaugų teikimui vaikams, likusiems be tėvų globos; 220,2 tūkst. eurų visuomeninės paskirties objektų koncesijos mokesčiams;

5. 2 201,3 tūkst. eurų materialiojo ir nematerialiojo turto įsigijimo išlaidoms, iš jų: 1 000,3 tūkst. eurų – Kauno miesto gatvių, aikščių projektavimui, kapitaliniam remontui ir rekonstrukcijai; 398,5 tūkst. eurų tiltų ir viadukų einamajam remontui; 315,2 tūkst. eurų – Dainų slėnio, esančio Tunelio g. 37, Kaune, rekonstravimui; 167,1 tūkst. eurų požeminių perėjų ir laiptų rekonstravimui; 81,3 tūkst. eurų Kauno marių įlankos uosto ir buriavimo sporto bazės R. Kalantos g. 132, Kaune, įrengti.

Savivaldybės administracijos 2023 metų veiklos plano papriemonėms skirtų lėšų vykdymas pateiktas 1 priede.

**Turto valdymas**

Įgyvendinant Kauno miesto savivaldybės nekilnojamojo turto valdymo strategiją iki 2029 metų, organizuotas Savivaldybės nekilnojamojo turto valdymas pagal Strategijoje numatytą modelį, nustatyti investicijų į Savivaldybės nekilnojamąjį turtą principai ir tvarka. Nupirkta ir buvo diegiama nekilnojamojo turto valdymo informacinė sistema, kuri sudarys galimybę skaitmenizuoti ir optimizuoti pagrindinius nekilnojamojo turto valdymo veiklos procesus.

Siekiant optimizuoti Savivaldybės valdomo nekilnojamojo turto kiekį, kreipiant dėmesį į turto būklę, tinkamumą savivaldybės funkcijoms vykdyti, patvirtinti Strateginio ir Paklausaus Kauno miesto savivaldybės nekilnojamojo turto objektų (pastatų, patalpų, tinkamam jų funkcionavimui užtikrinti reikalingų inžinerinių statinių) sąrašai. Organizuojant Paklausaus Kauno miesto savivaldybės nekilnojamojo turto objektų sąraše įrašytų objektų panaudojimo perspektyvų įvertinimą parengta Teritorijos ir Kauno miesto savivaldybės valdomo nekilnojamojo turto Laisvės al. 15A, 15A-1, 15A-3, 17, 19, Gedimino g. 36, Nepriklausomybės a. 10, Kęstučio g. 4A, Kaune, efektyvaus panaudojimo studija. Neplanuojamo naudoti savivaldybės funkcijoms vykdyti turto kiekis mažinamas jį nuomojant, parduodant, perduodant VĮ Turto bankui ar griaunant. 2023 m. gruodžio 31 d. Savivaldybės valdomo menkaverčio ir neplanuojamo panaudoti turto (pastatų, patalpų, jų dalių) ploto dalis nuo viso valdomo turto (pastatų, patalpų, jų dalių) ploto sudarė2procentus. 2023 m. parengti 165 nekilnojamojo turto objektai parduoti, suorganizuotas ir įvykdytas 141 parduodamo nekilnojamojo turto viešas aukcionas, Savivaldybės tarybai pateikti svarstyti 48 sprendimų dėl Savivaldybės būsto ir pagalbinio ūkio paskirties pastatų pardavimo projektai. Sudaryta 130 nekilnojamojo turto pardavimo sandorių. Turto pardavimo aukciono būdu pajamos – 1,93 mln. Eur. Pajamos, gautos pardavus Savivaldybės būstą ir pagalbinio ūkio paskirties pastatus pagal Paramos būstui įsigyti ar išsinuomoti įstatymą, yra 1,34 mln. Eur. Pajamos už negyvenamųjų pastatų, patalpų ir kitų statinių nuomą per 2023 m. sudarė 1,14 mln. Eur, šios pajamos 26,7 proc. viršijo planuotąsias. Tinkamos nuomos sutarčių kontrolės ir prevencinio darbo su nuomininkais dėka nėra galiojančių negyvenamosios paskirties turto nuomos sutarčių su ilgalaikiu įsiskolinimu.

2023 metais Savivaldybė nuosavybėn įgijo žemės sklypus ir statinius (ar jų dalis), patenkančius į teritoriją, reikalingą H. ir O. Minkovskių gatvės rekonstrukcijai (H. ir O. Minkovskių g. 39, H. ir O. Minkovskių g. 43-7, H. ir O. Minkovskių g. 47, H. ir O. Minkovskių g. 53, H. ir O. Minkovskių g. 76, H. ir O. Minkovskių g. 136, Kaune, dalį žemės sklypo H. ir O. Minkovskių g., Kaune); lopšelio-darželio „Klumpelė“ teritorijoje esantį kitos paskirties pastatą Pienių g. 14A, Kaune; inžinerinės infrastruktūros plėtrai prie planuojamo statyti pastato – baseino Vaidoto g. 11, Kaune, reikalingus žemės sklypą ir jame esančius statinius Vaidoto g. 19, Kaune. Už nupirktą turtą Kauno miesto savivaldybė sumokėjo 842,7 tūkst. Eur.

Vykdomos žemės sklypų H. ir O. Minkovskių g. ir Vijūkų g., Kaune, paėmimo visuomenės poreikiams procedūros ir 2023 m. pradėti nauji paėmimo visuomenės poreikiams projektai: Linkuvos dvaro sodybos fragmentų teritorijoje esančių statinių, reikalingų gamtos ir kultūros paveldo teritorinių kompleksų ir objektų (vertybių) apsaugos reikmėms (Mosėdžio g.), žemės sklypo Šiaulių g. 30, Kaune, ir jame esančių statinių, reikalingų socialinei infrastruktūrai plėsti, ir žemės sklypo dalių ir statinių, esančių Raktažolių g. 15, 17, Kaune, reikalingų žemės sklypams, skirtiems Ateities pl. rekonstruoti ir Kauno pietrytiniams aplinkkeliui tiesti.

Siekiant užtikrinti sprendimų dėl nuosavybės teisių atkūrimo ir valstybės garantijų vykdymo įgyvendinimą, 2023 m. dvigubai daugiau įvykdyta veiklų, nei buvo suplanuota: priimti 4 sprendimai dėl nuosavybės teisių atkūrimo (už natūra negrąžintą turtą išmokėtos kompensacijos) ir 1 sprendimas dėl valstybės garantijos įvykdymo (kompensuojant nuomotų gyvenamųjų patalpų rinkos vertę pinigais). Siekiama 2024 m. užbaigti spręsti nekilnojamojo turto nuosavybės teisių atkūrimo Kauno miesto savivaldybėje klausimus.

Griežta būsto nuomos kontrolė, aktyvus bendradarbiavimas su Kauno miesto socialinių paslaugų centru įgalinant nuomininkus patiems susirasti gyvenamą būstą rinkoje ir išgryninant nuomininkus, kuriems tikrai reikalinga socialinė pagalba, turėjo teigiamą įtaką Savivaldybės būsto fondui, dėl ko per 2023 metus Savivaldybės žinion perimti 152 atlaisvinti būstai, iš kurių 53 būstai įtraukti į Socialinio būsto fondo sąrašą. Siekiant paruošti perimtus butus nuomai, 98 butai perduoti remontuoti, 37 perimtiems būstams nebuvo reikalingas remontas ir jie iš karto buvo pateikti nuomai. Išnuomojus atsilaisvinusį būstą, mažėja laukiančiųjų socialinio būsto eilė. 2023 metais 7 proc. sumažinta nuomos skola, nors būsto nuomos kaina palyginti su 2022 m. padidėjo 14 procentų. Gautos pajamos už gyvenamųjų patalpų nuomą – 4,24 mln. Eur, 15 proc. daugiau nei buvo planuota.

Įgyvendinant Kelių priežiūros ir plėtros programos finansavimo lėšų naudojimo tvarkos aprašo, patvirtinto Lietuvos Respublikos Vyriausybės 2005 m. balandžio 21 d. nutarimu Nr. 447, nuostatas, kad vienas iš kriterijų skiriant lėšas savivaldybei yra Nekilnojamojo turto registre įregistruotų kelių ilgis, ypatingas dėmesys skiriamas gatvių kadastrinių matavimų atlikimui / tikslinimui ir teisinei registracijai. Per 2023 m. pateikti atlikti / patikslinti 62 gatvių kadastriniai matavimai, Nekilnojamojo turto registre įregistruota 12 naujų gatvių.

Pradėtas pasirengimas Kauno miesto savivaldybei perduodamų nuo 2024 m. sausio 1 d. valstybinių funkcijų, susijusių su valstybinės žemės valdymu, naudojimu ir administravimu, vykdymui (teisinio reglamentavimo rengimas).

**Personalo valdymas**

2023 m. Įstaigoje nustatytas didžiausias leistas valstybės tarnautojų ir darbuotojų, dirbančių pagal darbo sutartis, pareigybių skaičius – 681.

2023 metais į darbą Įstaigoje priimti 66 darbuotojai: 42 darbuotojai, dirbantys pagal darbo sutartis, ir 24 valstybės tarnautojai. 2023 m. buvo atleisti 44 Savivaldybės administracijos darbuotojai: 21 valstybės tarnautojas ir 23 darbuotojai, dirbantys pagal darbo sutartis. Darbuotojų atleidimo priežastys: 64 proc. – savanoriškais pagrindais, 36 proc. – dėl kitų priežasčių (šalių susitarimu, sulaukus pensinio amžiaus arba sukakus 65 m., dėl perkėlimo į kitą įstaigą tarnybinio kaitumo būdu, dėl ligos, laimėjus konkursą į kitas pareigas ir kt.). Darbuotojų kaita per metus siekė 4,5 proc. (savo iniciatyva išėjusių). Darbuotojų kaita, palyginti su 2022 m. (sudarė 4,8 proc.), sumažėjo 0,3 procento.

2023 metais pateiktas poreikis Valstybės tarnybos departamentui vykdyti 30 konkursų į Savivaldybės administracijos karjeros valstybės tarnautojų pareigas, konkursai įvyko, sudalyvauta šių komisijų darbe. Suorganizuoti ir įvykdyti 5 konkursai į Savivaldybės biudžetinių įstaigų vadovų pareigas, 1 konkursas į viešosios įstaigos vadovo pareigas, 39 atrankos į darbuotojų, dirbančių pagal darbo sutartis, pareigas, 4 atrankos į pakaitinių valstybės tarnautojų pareigas. Įvykdytos 6 naujų įstaigų vadovų priėmimo procedūros.

Pasikeitus Lietuvos Respublikos teisės aktams, Savivaldybės administracijos 2023 m. kovo 1 d. įsakymu Nr. A-748 pakeistas Įstaigos darbo tvarkos aprašas.

Savivaldybės administracijos 2023 m. gruodžio 22 d. įsakymu Nr. A-2720 patvirtintas naujas Kauno miesto savivaldybės komandiruočių dokumentų rengimo ir komandiruočių išlaidų apmokėjimo tvarko aprašas, kuris reglamentuoja Įstaigos direktoriaus, valstybės tarnautojų ir darbuotojų, dirbančių pagal darbo sutartį, vykimo į komandiruotes Lietuvos Respublikos teritorijoje ir užsienyje dokumentų įforminimo, atlyginimo už kelionę ir darbą komandiruotėje viršijant darbo laiko režimą, poilsio ar švenčių dieną, dienpinigių, kitų su komandiruotėmis susijusių išlaidų apmokėjimo ir atsiskaitymo už komandiruotes tvarką.

**Viešieji pirkimai**

Savivaldybės administracija 2023 m. vykdė 714 pirkimų (atvirų konkursų, skelbiamų ir neskelbiamų derybų, projekto konkursų, konkrečių pirkimų pagal dinaminę pirkimų sistemą, mažos vertės pirkimų), iš jų, vykdydama CPO funkcijas, atliko 11 centralizuotų pirkimų, skirtų daugiau kaip vienos pavaldžios įstaigos poreikiams, 3 pirkimus atliko pagal pavaldžių organizacijų įgaliojimus, 60 pirkimų – pagal pavaldžių įstaigų pavedimą, vykdant VPĮ 821 straipsnio nuostatas. Palyginti su 2022 m., kai buvo vykdyta 590 pirkimų, pirkimų skaičius padidėjo 21 procentu. Bendra visų organizuotų ir įvykusių pirkimų vertė – 560 mln. Eur (2022 m. – 205 mln. Eur). Savivaldybės administracijos struktūriniai padaliniai vis geriau inicijuoja pirkimus, juos stambindami, sudarydami preliminariąsias sutartis su keliais tiekėjais, daugiau pirkdami per CPO LT, pirkimo procedūrų efektyvumas ir kokybė gerinama atliekant vis daugiau pavaldžių įstaigų pirkimų.

Atlikus pirkimo procedūras, sudarytų sutarčių vertė, palyginti su pirkimo pradžioje apskaičiuota numatoma pirkimo verte, sumažėjo daugiau kaip 23 mln. Eur. Pirkimų efektyvumas buvo užtikrinamas, sudarant tiekėjams palankias sąlygas dalyvauti pirkimuose ir konkuruoti. 97,1 proc. visų (išskyrus mažos vertės) įvykusių pirkimų vertės sudaro pirkimai, atlikti taikant kainos ir kokybės kriterijus (Lietuvos vidurkis – 42,8 proc.). Sėkmingai atlikti pirkimai, sudarytos sutartys, o jų vertė sumažėjo palyginti su prieš pirkimą planuotąja: Kėdainių tilto per Nemuno upę Kaune statybos darbų pirkime (6 mln. Eur), Kauno miesto gatvių su žvyro danga, asfaltuotų gatvių, kelkraščių, pralaidų, paviršinio vandens nuvedimo griovių taisymo ir priežiūros darbų pirkime (2,4 mln. Eur), pėsčiųjų tilto per Nemuno upę nuo Aleksoto iki Nemuno salos, Kaune, statybos darbų pirkime (1,56 mln. Eur), maisto produktų (vištienos, kalakutienos, pieno ir kt.) centralizuotuose pirkimuose nuo 523 tūkst. Eur iki 1,2 mln. Eur, atvejo vadybos paslaugos, įgyvendinant Kauno miesto savivaldybės 2023–2025 metų užimtumo didinimo programą (toliau – Užimtumo didinimo programa), pirkime (758 tūkst. Eur), Vandžiogalos pl., Kaune, rekonstravimo darbų pirkime (690 tūkst. Eur) ir t. t.

Įstaiga, kasmet vykdydama centralizuotus pirkimus, šiuo metu turi 26 centralizuotų pirkimų preliminariąsias sutartis ir 8 kategorijų dinaminę pirkimų sistemą, dar dėl 5 preliminariųjų sutarčių pirkimo procedūras atlieka šiuo metu. 2023 m. pavaldžios įstaigos sudarė 754 pagrindines sutartis Savivaldybės administracijos atliktų centralizuotų pirkimų preliminariųjų sutarčių ir dinaminės pirkimų sistemos pagrindu, kurių bendra vertė – 30,4 mln. Eur. Tarp Lietuvos didžiųjų savivaldybių Įstaiga ženkliai pirmauja pagal vykdomų centralizuotų pirkimų apimtis.

2021 m. birželio mėn. Vyriausybė nutarė padidinti žaliųjų viešųjų pirkimų dalį, kad pirkimų vykdytojai įsigytų daugiau prekių, paslaugų ar darbų, darančių kuo mažesnį poveikį aplinkai, ir patvirtino nacionalinius šių pirkimų įgyvendinimo tikslus, t. y. 2023 m. žalieji pirkimai turėjo sudaryti ne mažiau kaip 100 proc. visų viešųjų pirkimų vertės. Įstaigai 2023 m. pavyko pasiekti 98,4 proc. žaliųjų pirkimų nuo visų įvykusių pirkimų vertės (Lietuvos rodiklis – 89,3 proc.).

2023 m. buvo sudarytos 627 viešojo pirkimo sutartys, kurių bendra vertė siekė 483,4 mln. Eur. Iš konkursų dalyvių gautos ir išnagrinėtos 38 pretenzijos: iš jų 2 buvo iš dalies pagrįstos (išnagrinėjus pretenzijas, buvo patikslintos techninės specifikacijos, pakeisti priimti sprendimai). Dėl 4 pirkimų 2023 m. tiekėjai inicijavo teismo procesus, iš kurių 2 Savivaldybė apgynė savo priimtus sprendimus ir sudarė sutartis, dėl 2 teismo procedūros dar tęsiasi, tačiau VPT yra pateikusi Savivaldybės priimtų sprendimų teisingumą patvirtinančias išvadas. Be to, abiejuose pirkimuose priimtos palankios pirmosios instancijos teismo nutartys.

2023 m. kontroliuotas 4 koncesijos sutarčių vykdymas. Iš jų viena – dėl M. K. Čiurlionio tilto kairiojo prietilčio transporto mazgo projektavimo, statybos, priežiūros ir eksploatavimo nutraukta, tačiau ir po nutraukimo už koncesijos objekto statybos darbus liko dideli Savivaldybės administracijos finansiniai įsipareigojimai, kurie bus vykdomi iki 2031 metų pabaigos.

2023 m. „Girstučio“ kultūros ir sporto rūmų, Kovo 11-osios g. 26, Kaune, pramoginės dalies valdymo ir naudojimo koncesijos sutarties koncesininkas savo lėšomis prieš terminą baigė šalia esančių ir daug metų apleistų Savivaldybės patalpų remontą ir įrengimą, įrengdamas pirčių zoną. Tam tikslui vietoj įsipareigotų išleisti 226 tūkst. Eur (be PVM) faktiškai išleido 299,5 tūkst. Eur, o visa tai, pasibaigus koncesijos sutarčiai, neatlygintinai atiteks Savivaldybei. Dėl infliacijos iki 29 tūkst. Eur indeksuotas koncesijos mokestis, kurį „Girstučio“ kultūros ir sporto rūmų koncesininkas sumokėjo Savivaldybės administracijai.

2023 m. vykdant „Žalgirio“ arenos naudojimo ir valdymo koncesijos sutartį joje suorganizuota 116 renginių, kuriuose apsilankė 842 348 tūkst. žiūrovų (vidutiniškai apie 7,3 tūkst. žiūrovų 1 renginyje).

2023 m. pagal Kauno miesto viešojo transporto stotelių stoginių suprojektavimo, įrengimo (pastatymo), valdymo, naudojimo ir priežiūros koncesijos sutartį pastačius dar 3 naujas stogines bendras pagal šią sutartį koncesininko lėšomis pastatytų ir prižiūrimų stoginių skaičius pasiekė 475.

2023 m. dėl per mažos konkurencijos nutrauktas tarptautinis viešas konkursas dėl projekto „Kauno sporto halės ir S. Dariaus ir S. Girėno stadiono valdymo modelio įgyvendinimas“ įgyvendinimo pagal koncesijos sutartį ir paskelbtas naujas konkursas. Nors ir buvo sudarytos palankios galimybės konkuruoti iš naujo paskelbtame konkurse, dalyvavo tik tie patys trys dalyviai. Pakartotiniame konkurse pasiūlymai buvo ženkliai geresni, o derybos vyko su vienu dalyviu (vieno dalyvio pasiūlymas neatitiko konkurso sąlygų ir buvo atmestas, o kito dalyvio – nebuvo panašus į geriausiai įvertintąjį). 2023 m. gruodžio 19 d. Kauno miesto savivaldybės taryba pritarė suderėtoms galutinėms koncesijos sutarties sąlygoms, po to buvo fiksuota derybų pabaiga ir dalyvio paprašyta parengti ir pateikti galutinį pasiūlymą, kad 2024 m. būtų baigtos konkurso procedūros ir išrinktas laimėtojas.

**Užsienio ryšiai**

2023 metai Kauno miesto tarptautinio bendradarbiavimo srityje buvo aktyvūs: vyko įvairūs susitikimai, buvo organizuojami vizitai ir renginiai kartu su Lietuvos ir užsienio šalių diplomatinėmis atstovybėmis, ministerijomis, užsienio miestais partneriais, kitomis Lietuvos ir užsienio organizacijomis, taip tęsiant miesto matomumo didinimą ir užsienio ryšių puoselėjimą.

Kaip ir ankstesniais metais, palaikytas aktyvus ryšys su Lietuvos ir užsienio šalių diplomatinėmis atstovybėmis, taip didinant Kauno miesto matomumą ir reprezentatyvumą. Užsienio šalių ambasados rodė iniciatyvą ir aktyviai jungėsi prie kultūrinių renginių įgyvendinimo, rodė dėmesį Kauno vykdomiems projektams. 2023 m. vyko susitikimai su Izraelio, Kazachstano, Vengrijos, Kanados, Portugalijos, Švedijos ir Čekijos ambasadoriais.

2023 m. taip pat buvo organizuojami jau tradicija tapę tarptautiniai renginiai: visą kovą vyko renginių ciklas, skirtas Tarptautiniam frankofonijos mėnesiui paminėti; balandžio pabaigoje Kaune organizuotos „Skandinavijos dienos 2023“; gegužę prisidėta prie „Japonijos dienų Kaune WA“ organizavimo. Organizuoti įvairūs renginiai buvo vertingi dėl daugybės reikšmingų aktyvių veiklų, kurios leido gyventojams ir miesto svečiams nemokamai lankytis parodose, koncertuose, knygų pristatymuose, pajausti užsienio kultūrų dvasią ir susipažinti su įvairiomis kultūrinėmis ir švietimo iniciatyvomis. Pavyzdžiui, suorganizuoti tarptautiniai mokymai „Įtraukiojo ugdymo link – vertinga Skandinavijos šalių patirtis“ suteikė beveik 300 Lietuvos pedagogų galimybę susipažinti su sėkminga Skandinavijos šalių patirtimi ir vėliau žinias pritaikyti savo darbe, siekiant sukurti geriausias sąlygas visų vaikų ugdymui ir integruojant įtraukųjį ugdymą į švietimo programas. Į mokymus savo patirtimi pasidalyti atvyko Kauno miestų partnerių – Vekšės, Tamperės ir Odensės – atstovai.

Tęsiant bendradarbiavimą su miestais partneriais, vyko nuotoliniai ir tiesioginiai susitikimai su miestų partnerių atstovais kultūros, švietimo taip pat ekstremalių / krizinių situacijų valdymo temomis. Kauno miesto užsienio partnerių tinklo dėka Kauno miesto mokyklos plėtojo esamus ir mezgė naujus ryšius, sėkmingai dalyvavo tarptautinių mainų skatinimo projektuose, miestų partnerių organizuotose sporto varžybose. Kartu su partneriais iš Kava de Tirenio miesto (Italija) ir Italijos ambasada buvo suorganizuota baroko architektūros paminklams skirta paroda, kurioje pristatytas Pažaislio vienuolyno ir Švč. Trejybės abatijos (Kava de Tirenis) grožis. Vyko Kauno miesto pristatymas Torunės mieste, Lenkijoje. Metų pabaigoje Kaunas oficialia susigiminiavimo sutartimi sustiprino ryšius su Hiracukos miestu Japonijoje. Pasirašyta sutartimi siekiama toliau plėtoti miestų tarpusavio ryšius ir mainus sporto, švietimo ir kultūros srityse, keistis gerosiomis patirtimis.

2023 metais buvo priimtos įvairios užsienio miestų delegacijos, kurios besidomėdamos vienokia ar kitokia Kauno miesto patirtimi savo iniciatyva lankėsi Kaune. Tokių delegacijų buvo sulaukta iš Talino (Estija), Jonšiopingo (Švedija), Liepojos ir Kuldygos (Latvija), Graco (Austrija) ir kitų miestų. Pagrindinės temos, kurios domino užsienio svečius buvo: švietimas, transportas, UNESCO, tvari miesto plėtra, krizių valdymas ir panašiai.

2023 m. Kauno miesto savivaldybė tęsė veiklą tarptautinėse organizacijose. Buvo toliau sėkmingai dalyvauta įvairiose Baltijos miestų sąjungos (vienijančios miestus 10 šalių, išsidėsčiusių aplink Baltijos jūrą) veiklose: buvo vykdomi projektai, organizuojami susitikimai, renginiai, kitos iniciatyvos. 2023 m. birželį Tarptautinėse Hanza dienose Torunėje, Lenkijoje, Kaunas dalyvavo kaip šiuolaikiškas, modernus miestas, išsiskiriantis savo tarpukario architektūra, tarptautiniais renginiais, vykstančiais ištisus metus. Papildomam Kauno miesto reprezentavimui buvo suorganizuotas Kauno pirmosios muzikos mokyklos folkloro ansamblio pasirodymas. Tęstas dalyvavimas organizacijos ECAD – Europos miestai prieš narkotikus – veiklose: Savivaldybės atstovai dalyvavo organizuotame mokomajame vizite į San Patrignano bendruomenę, kurio metu įgyta žinių apie holistinį požiūrį į reabilitaciją ir gydymą; parengta paraiška bendram projektui „Tinklų kūrimas – psichotropinių medžiagų vartojimo prevencijos modelio koncepcijų kūrimas Baltijos šalių miestuose“ pagal Švedijos instituto finansuojamą programą kartu su Talino ir Rygos miestų savivaldybėmis.

**Urbanistinė plėtra**

2023 m. parengta Bendrojo plano sprendinių stebėsena, patvirtinta Kauno miesto savivaldybės teritorijos bendrojo plano korektūra. Pakoreguotas Bendrasis planas sudarys geresnes sąlygas miesto plėtrai, pagerins verslo ir gyvenamųjų teritorijų darnų tarpusavio vystymąsi, sumažins viešojo intereso problemų sprendimą. Patvirtinta Nemuno ir Nevėžio santakos kraštovaizdžio draustinio specialiojo plano korektūra, kurioje buvo nustatytas aiškesnis teisinis reglamentavimas ir apibrėžtos svarbiausios gairės šios teritorijos perspektyvinei kraštotvarkos programai.

Įvyko kūrybinės dirbtuvės dėl Kauno miesto upių pakrančių pritaikymo visuomenės poreikiams, kurių metu buvo detalizuoti upių pakrančių tvarkymo scenarijai, rekomenduojami tvarkymo režimai, siūlomų pagrindinių veiklų ir gyventojų lūkesčių aprašymai. Parengta Dešiniosios Nemuno krantinės nuo M. K. Čiurlionio tilto iki Vytauto didžiojo tilto ir besiribojančių teritorijų – Karaliaus Mindaugo pr. ir Nemuno salos urbanistinio plėtojimo studijos analitinė dalis. Anksčiau atliktos studijos pagrindu rengiamas Žemosios Fredos bendrojo plano keitimas. Atlikta Lakūnų plento ir Aleksoto turgaus teritorijos urbanistinė analizė. Rengiamos pilotinių kvartalų daugiabučių namų architektūrinės koncepcijos – tai įvadas į daugiabučių sklypų (kvartalų) schemų formavimą. Parengta rytinės ir vakarinės Aleksoto dalies socialinės ir inžinerinės infrastruktūros poreikio schema, kurioje įvertinta, šiuo metu statomi, projektuojami arba planuojami urbanistiniai kompleksai ir jų santykis su esama inžinerine ir socialine savivaldybės infrastruktūra.

Įstaiga 2023 metais organizavo ir pradėjo 91 kompleksinio teritorijų planavimo dokumentų rengimo procedūrą, baigė ir patvirtino 101 žemės sklypų kompleksinio planavimo dokumentą, pradėjo 280 žemės sklypų formavimo projektų rengimą, pabaigė 317 žemės sklypų formavimą, pakeitė 68 sklypų paskirtį ar naudojimo būdą, vykdė procedūras, susijusias su valstybinės žemės sklypų suformavimu.

Priimti sprendimai ir vykdomos tokių miestui svarbių teritorijų planavimo dokumentų rengimo procedūros: detaliųjų planų koregavimas/keitimas – švietimo įstaigų (Dvarų g. 49, M. Yčo g. 2, Nemuno g. 12, Šiaulių g.30), Kauno Aleksoto inovacijų pramonės parkui (Europos pr. 27), Aleksoto turgavietei (Lakūnų pl., Lakūnų pl. 1, Veiverių g. 47B), Stoties turgavietei (M. K. Čiurlionio g. 25), musulmonų kapinėms (Totorių g. 6), Europos prospekto, Steigiamojo Seimo aikštės ir gretimųjų teritorijų, Raudono Kryžiaus ligoninės teritorijos (Laisvės al. 17); paėmimo visuomenės poreikiams detalieji planai – Kėdainių tilto prietilčiui statyti (teritorijoje prie Užnemunės g.), H. ir O. Minkovskių g. 31, 33, 41E; naujų sklypų skverui (tarp Vyčio Kryžiaus g. ir Garliavos pl.) ir maniežui formavimas (prie Technikumo g. 1, 1A ir V. Mirono g. 9).

Suderinti projektiniai pasiūlymai: H. ir O. Minkovskių gatvės rekonstravimo, administracinės paskirties pastato (L. Sapiegos g. 8A), universalaus sporto paskirties pastato futbolo – regbio maniežo (Europos pr. 105A) ir mokslo paskirties pastato mokyklos-darželio (Dvarų g. 49), pėsčiųjų tunelių rekonstravimo (tarp Karaliaus Mindaugo pr. ir V. Kuzmos g.; Karaliaus Mindaugo pr., ir Birštono g.), Stoties turgavietės (M. K. Čiurlionio g. 25), Rotušės aikštės (Rotušės a.15).

Priimti sprendimai dėl statybą leidžiančių dokumentų Kauno miestui svarbiems objektams: Laisvės al. rekonstravimo techninio projekto „VI etapo – Laisvės al. tarp Vytauto pr. ir Trakų g.“ keitimo, Ateities pl. tęsinio nuo Palemono g. iki T. Masiulio g., projekto koregavimo, inžinerinio statinio – pėsčiųjų tilto per Nemuną nuo H. ir O. Minkovskių g. 31 iki Nemuno salos, statinio – skulptūros „Paminklo Lietuvos policijai – Ginti. Saugoti. Padėti.“ (Laisvės al. tarp Vytauto pr. ir Trakų g.) supaprastinto statybos projekto, Kovo 11-osios parko (Dujotiekio g. 21A) sutvarkymo projekto, Šilainių baseino (Baltų pr. 8).

**Europos Sąjungos ir kitų šaltinių finansuojamų projektų įgyvendinimas**

Savivaldybės administracija, pasinaudodama Europos Sąjungos (ES) struktūrinių fondų lėšomis, tęsė Kauno miesto integruotos teritorijų vystymo programos įgyvendinimą. Iš viso šiai programai įgyvendinti numatyta skirti daugiau kaip 159,6 mln. Eur ES lėšų, iš kurių iki 2023 m. pabaigos panaudota beveik 156 mln. Eur.

2023 m. vyko programoje numatytų projektų įgyvendinimas, buvo atliekami rangos darbai, vykdomos kitos projektų sutartyse numatytos veiklos. Iš 44 programoje suplanuotų projektų 40 jau yra baigti įgyvendinti, 4 projektų veiklos yra baigtos, tačiau vykdomos projekto užbaigimo procedūros. Visus Programoje numatytus projektus ketinama pabaigti įgyvendinti ir pasiekti numatytus rodiklius 2024 m. I–II ketvirtį.

Vystomas vienas svarbiausių miesto projektų – Kauno Aleksoto inovacijų pramonės parkas (KAIPP), kuriam Lietuvos Respublikos Vyriausybės nutarimu suteiktas valstybei ekonomiškai svarbaus projekto statusas. 2023 m. KAIPP teritorijoje naudojantis ES struktūrinių fondų lėšomis rekonstruotas buvęs sraigtasparnių remonto angaro pastatas, pritaikant jį eksperimentinės gamybos ir kitoms KAIPP specializacijų krypties įmonių poreikius atitinkančioms veikloms.

2023 metais buvo pabaigti Kauno Šv. arkangelo Mykolo (Įgulos) bažnyčios išorės tvarkybos darbai, baigtas restauruoti Kauno kultūros centro fasadas. Siekiant sutvarkyti ir pritaikyti kultūrinėms ir visuomeninėms reikmėms Kauno rotušės pastatą, 2023 metais buvo toliau tęsiami patalpų ir fasado tvarkybos darbai.

Pabaigti Nemuno salos teritorijos atnaujinimo darbai: sukurti pėsčiųjų takai, sporto ir laisvalaikio infrastruktūra, vaikų žaidimų aikštelės, teritorija pritaikyta miestiečių poreikiams. Tęsiami Nemuno saloje esančio Mokslo ir inovacijų skaidos centro įkūrimo darbai. 2023 metais buvo baigti statybos darbai, toliau tęsiami nuolatinės mokslo populiarinimo ekspozicijos, virtualių projekcijų erdvių įrengimo dabai, įsigyjamos kitos mokslo centro projekto įgyvendinimui būtinos priemonės.

2023 metais buvo baigiami įgyvendinti paskutiniai projektai pagal ES struktūrinių fondų 2014–2020 m. finansavimo programą, todėl vyko pasirengimas dalyvauti ES struktūrinių fondų 2021–2027 m. lėšų programavimo procese, buvo rengiami naujas Kauno regiono plėtros planas ir nauji projektai.

**Susisiekimo sistemos vystymas**

Siekiant padidinti eismo saugumą Kauno mieste per 2023 metus buvo įrengta arba atnaujinta 3349 kelio ženklai, įrengti arba atnaujinti 73 sferiniai apžvalgos veidrodžiai, Tunelio g. ir Radvilėnų pl. po gatvių remonto darbų buvo įrengta 2118 metrų apsauginių automobilinių atitvarų sistemų, siekiant riboti greitį pavojingose kelio vietose įrengtas arba atnaujintas 71 metras greičio mažinimo kalnelių.

Įdiegta eismo valdymo sistema, į kurią integruotos visos Kauno miesto šviesoforinės sankryžos (150 sankryžų). Taip pat siekiant pagerinti viešojo transporto susisiekimą įdiegta viešojo transporto prioriteto sistema 30 sankryžų.

2023 metais viešojo transporto stotelėse įrengta 100 naujų švieslenčių.

Buvo įdiegta Kauno miesto parkavimo sistema, kuri apima 3000 transporto jutiklių ir 30 švieslenčių. Vartotojai šia sistema gali naudotis per mobiliąją programėlę „Parkavimas Kaune“.

Įrengta Kauno miesto Senamiesčio mažos taršos zona, kurią įveiklinti numatoma 2024 metų antrojoje pusėje.

**Energetika**

Įstaiga ypatingą dėmesį skyrė daugiabučių namų ir viešųjų pastatų atnaujinimui (modernizavimui). Daugiabučių namų atnaujinimo (modernizavimo) programoje, patvirtintoje Lietuvos Respublikos Vyriausybės 2004 m. rugsėjo 23 d. nutarimu Nr. 1213, numatyta tvarka 2022 ir 2023 m. paskelbus kvietimus teikti paraiškas atnaujinti (modernizuoti) daugiabučius namus, daugiabučių namų bendrojo naudojimo objektų valdytojai Lietuvos Respublikos aplinkos ministerijos Aplinkos projektų valdymo agentūrai 2023 m. pateikė 49 paraiškas atnaujinti (modernizuoti) daugiabučius namus. 2023 m. 21 daugiabučio namo atnaujinimo (modernizavimo) rangos darbai baigti.

Siekdama užtikrinti tinkamą miesto daugiabučių namų bendrojo naudojimo objektų valdytojų priežiūrą ir kontrolę, 2023 m. Įstaiga atliko 51 valdytojų veiklos patikrinimą, surašė 42 patikrinimo aktus, iš kurių 30 buvo neplaniniai. Savivaldybės administracijai buvo perduoti 28 bendrojo naudojimo objektų valdytojai dėl patikrinimų metu nustatytų valdytojo veiklą reglamentuojančių teisės aktų pažeidimų, pagal kuriuos valdytojams buvo surašyti administracinių nusižengimų protokolai už Lietuvos Respublikos administracinių nusižengimų kodekso 349 ir 505 straipsniuose numatytų administracinių nusižengimų padarymą.

Įgyvendindama teisės aktų reglamentuotą miesto daugiabučių namų bendrojo naudojimo objektų administravimą Įstaiga 2023 metais parengė 715 Savivaldybės administracijos direktoriaus įsakymų ir Savivaldybės mero potvarkių dėl bendrojo naudojimo objektų administratoriaus skyrimo ir administravimo termino pratęsimo.

Vadovaujantis Lietuvos Respublikos vidaus reikalų ministro 2020 m. gruodžio 22 d. įsakymu Nr. 1V-1357 patvirtintu Prieštaravimo dėl tabako, tabako gaminių ir su jais susijusių gaminių vartojimo daugiabučių namų balkonuose, terasose ir lodžijose pareiškimo, šio prieštaravimo atšaukimo ir informacijos apie daugiabučius namus, kuriuose draudžiama rūkyti, paskelbimo, informacinių ženklų apie draudimą rūkyti įrengimo tvarkos aprašu, per 2023 metus buvo parengta 118 Savivaldybės administracijos direktoriaus įsakymų dėl draudimo rūkyti daugiabučių namų balkonuose, terasose ir lodžijose, nuosavybės teise priklausančiuose atskiriems savininkams, ir 10 –dėl draudimo rūkyti atšaukimo.

2023 m. Valstybinės energetikos reguliavimo tarybos (VERT) paskelbtais duomenimis, Kaunas ir toliau išliko tarp lyderių kaip turintis vieną mažiausių centralizuotai tiekiamos šilumos kainų. Tokius rezultatus lėmė efektyvus šilumos tiekimo įmonės valdymas ir laiku atliktos investicijos, leidusios suvaldyti kainų kilimą.

Siekiant skatinti Kauno miesto paviršinių vandens telkinių taršą ir sudaryti sąlygas tinkamai tvarkyti nuotekas, parengta ir Kauno miesto savivaldybės tarybos 2023 m. liepos 18 d. sprendimu Nr. T-368 patvirtinta Kauno miesto savivaldybės daugiabučių namų bendrųjų statinio inžinerinių sistemų kapitalinio remonto ir (ar) naujų įrengimo programa.

Siekiant skatinti Kauno miesto savivaldybės teritorijoje esančių miesto įvaizdžiui svarbių statinių priežiūrą ir atgaivinimą parengti ir Kauno miesto savivaldybės tarybos 2023 m. gruodžio 19 d. sprendimu Nr. T-563 patvirtinti Kauno miesto įvaizdžiui svarbių statinių tvarkymo programos pakeitimai.

Siekiant skatinti Kauno miesto savivaldybės gyvenamųjų vietovių teritorijų planavimą, statinių projektavimą ir šių teritorijų sutvarkymą Kauno miesto savivaldybės tarybos 2023 m. gruodžio 19 d. sprendimas Nr. T-562 patvirtinta Kauno miesto savivaldybės gyvenamųjų vietovių teritorijų tvarkymo programa.

**Gatvių ir pėsčiųjų takų priežiūra**

Kaip ir ankstesniais metais, 2023 m. didelis dėmesys buvo skiriamas miesto gatvėms sutvarkyti: užbaigti Radvilėnų pl. rekonstravimo darbai, P. Lukšio g., S. Žukausko g., A. Kriščiukaičio g. nuo Jurbarko g. iki Linkuvos g. ir Linkuvos g. nuo A. Kriščiukaičio g. iki Panerių g., Eivenių g., Šeštokų g. kapitalinio remonto darbai. Atlikti Tilžės g. (nuo Jurbarko g. iki J. ir K. Aleksų g.), Birutės g., Agronomijos g., Akacijų g., K. Grybausko g., Savanorių pr. nuo Taikos pr. iki Pramonės pr. ir kitų gatvių paprastojo remonto darbai. Toliau buvo vykdomi Romainių g., Marių g. rekonstravimo darbai, Gervių g., Kulautuvos g., Vytauto g. ir Romuvos g., esančių šalia Lampėdžių maudyklos, kapitalinio remonto darbai, pabaigtas avarinės būklės viaduko Tunelio g. tarp Perkūno al. ir Vievio g. (prie Dainų slėnio) kapitalinis remontas. Pradėti pėsčiųjų tunelio tarp Karaliaus Mindaugo pr. ir Nemuno g. ir hidrotechninio statinio Karaliaus Mindaugo krantinė rekonstravimo darbai bei rengiami kitų požeminių perėjų, esančių Karaliaus Mindaugo pr. rekonstravimo projektai. Pasirašytos rangos darbų sutartys dėl Vandžiogalos pl. bei Laisvės al. tarp Nepriklausomybės a. ir Trakų g. rekonstravimo darbų.

Suremontuota 29,8 km gatvių važiuojamosios dalies, 23,2 km šaligatvių, 2,66  km dviračių takų, naujai įrengta 9,92 km dviračių takų. Gatvėse, kuriose buvo atliekami remonto ir rekonstravimo darbai, atnaujinti gatvių apšvietimo tinklai.

Kaip ir daugelyje Europos miestų, Kauno mieste alternatyva automobilių transportui tapo dviračių transportas. Darnaus ir žalio miesto kūrimas skatina koreguoti esamą automobilių eismo organizavimo ir statymo sistemą, ieškoti alternatyvų individualiajam transportui. Dviračiais besinaudojantiems kauniečiams susisiekimas su miesto centru iš daugelio Kauno vietovių tampa vis patogesnis. 2023 m. atlikti Jonavos g. nuo 60-104, Kuršių g., Sandėlių g., Tunelio g, Naručio g., Studentų g., Marių g., Radvilėnų pl. šaligatvių remonto darbai. Iš viso 2023 m. suremontuota 23,2 km šaligatvių, 2,66 km dviračių takų. Naujai nutiesta 9,92 km dviračių takų – Studentų g., S. Dariaus ir S. Girėno g., Marių g., Savanorių pr. ir kitur.

**Viešoji tvarka**

2023 metais buvo atnaujinta ir išplėsta Kauno miesto vaizdo stebėjimo kamerų sistema, įrengiant naujas vaizdo stebėjimo kameras šiose vietose: E. Ožeškienės g. 6, J. Bakanausko a., Santakos parke (5 kameros), 2 vaizdo stebėjimo kameros laiptams stebėti iš A. Mackevičiaus g. į Savanorių pr., Kauno apskrities vyriausiojo policijos komisariato prašymu jo nurodytose vietose įrengtos 3 mobilios (kilnojamos) vaizdo stebėjimo kameros.

Tvarkingam transporto priemonių parkavimui, laikantis nustatytos tvarkos miesto viešosiose vietose, saugaus eismo užtikrinimui, užkertant Kelių eismo taisyklių pažeidimus, suorganizuoti ir atlikti patikrinimai, kurių metu ypatingas dėmesys buvo skiriamas automobilių parkavimui prie pėsčiųjų perėjų, ant šaligatvių, vejų, dviračių takų, draudžiamųjų kelio ženklų ir kelio ženklo „Rezervuota stovėjimo vieta” galiojimo zonoje. Surašyta 7 805 administracinio nusižengimo protokolai pagal Administracinių nusižengimų kodekso 417 straipsnio 2 dalį dėl Kelių eismo taisyklių pažeidimo, 8 613 administracinio nusižengimo protokolų pagal 418 straipsnį dėl vietinės rinkliavos mokėjimo tvarkos pažeidimo, parkuojant transporto priemones Kauno mieste. Per 2023 m. gautas 681 pranešimas dėl neeksploatuojamų transporto priemonių, kurios paliktos bendrojo naudojimo teritorijoje, pašalinta 710 transporto priemonių, iš jų priverstinai nuvežta 17 bešeimininkių transporto priemonių, priimta 578 procesiniai sprendimai dėl neeksploatuojamų transporto priemonių laikymo bendrojo naudojimo vietose. Pagal UAB „Kauno vandenys“ pateiktus duomenis, Viešosios tvarkos skyriaus specialistai dalyvavo 17 tarpinstitucinių patikrinimų, patikrino 306 objektus. Pagal komisijos atliktų patikrinimų rezultatus, vykdyti tyrimai dėl 166 galimų administracinių nusižengimų, priimta 151 procesinis sprendimas dėl nuotekų tvarkymo reikalavimų pažeidimų. Dėl išorinės reklamos įrengimo draudimų ir reikalavimų laikymosi patikrinta 1 100 ūkio subjektų. Už šios rūšies pažeidimus surašyti 77 administracinio nusižengimo protokolai. Viešosios tvarkos skyrius per ataskaitinį laikotarpį gavo 4 013 asmenų skundų, prašymų, pranešimų, taip pat ir iš kitų institucijų raštų ir BĮ „Parkavimas Kaune“ 13 094 pranešimus nagrinėjimui pagal kompetenciją, atlikti tyrimą ir priimti procesinius sprendimus. Valstybinės mokesčių inspekcijos duomenimis, į Savivaldybės biudžetą už 2023 metus įskaityta 1 294 601,75 Eur pagal baudas už administracinius nusižengimus, kurias paskyrė Savivaldybės darbuotojai.

2023 metais parengtas ir patvirtintas Kauno miesto mobilizacijos planas ir Kauno miesto savivaldybės administracijos civilinio mobilizacinio personalo rezervo sąrašas. Atnaujinti kolektyvinės apsaugos statinių ir priedangų sąrašai, objektai sužymėti, ieškota tinkamų patalpų priedangoms. Dalyvauta Energetikos ministerijos organizuojamose valstybės lygio civilinėse stalo pratybose „Civilinės saugos sistemos subjektų veiksmai užtikrinant šilumos sektoriaus veiklos tęstinumą gresiant ar susidarius ekstremaliajai energetikos padėčiai dėl elektros energijos tiekimo sutrikimų ir (ar) gedimų arba visiško nutraukimo“, Lietuvos kariuomenės pratybose „Perkūno bastionas 2023“. Organizuotos savivaldybės lygio funkcinės pratybos dėl dalyje Kauno miesto savivaldybės teritorijos nutrūkusio elektros energijos tiekimo šildymo sezono metu. Pasirašyta  Lietuvos kariuomenės pėstininkų brigados „Geležinis vilkas“ ir Kauno miesto savivaldybės bendradarbiavimo sutartis. Operatyviai reaguota ir bendradarbiauta su spec. tarnybomis likviduojant Raudondvario plente, buvusioje „Vilko“ gamyklos teritorijoje, įvykusios cheminės taršos padarinius.

**Aplinkosauga**

*Gėlynų, želdinių ir žaliųjų erdvių tvarkymas*

Parengtas ir patvirtintas 2023–2033 m. Kauno miesto savivaldybei patikėjimo teise perduotų miškų vidinės miškotvarkos projektas. Vykdyta nuolatinė priežiūra ir tvarkymas 666,4 ha miesto miškų ir miško parkų. Nupirkta ir miesto gatvėse bei viešosiose erdvėse pasodinta 980 vnt. medžių sodinukų. Kauno mieste sutvarkytą per 350 000 vnt. medžių ir krūmų. Vykdyti šienavimo darbai daugiau kaip 200 ha plotų. Apželdinta 309 kv. m vienmečių gėlynų, 152 vnt. gėlinių; prižiūrėta 309 kv. m vienmečių gėlynų, 152 vnt. gėlinių, 24 000 kv. m daugiamečių gėlynų, 46 000 kv. m vejos. Įrengti nauji gėlynai Nemuno saloje ir A. Gustaičio skvere.

2023 m. vykdant želdynų ir želdinių būklės stebėseną Kauno miesto savivaldybėje įvertinta želdinių būklė 26 pastovaus stebėjimo taškuose (23 gatvių ir 3 parkų želdynai). Stebėta 4155 sumedėjusių augalų būklė, parengtos rekomendacijos miesto želdynų ir želdinių būklei gerinti.

*Aplinkos kokybės stebėsena ir gerinimo priemonės*

Nuolat vykdoma aplinkos (oro, vandens, maudyklų) kokybės ir želdinių būklės stebėsena, Siekiant mažinti Kauno miesto aplinkos oro užterštumą kietosiomis dalelėmis, šiltuoju metų laikų treti metai iš eilės druskuotu vandeniu laistomos Kauno miesto žvyruotos gatvės.

Siekiant sumažinti Kauno miesto paviršinių vandens telkinių taršą ir identifikuoti galimus teršėjus, Kauno mieste ketvirti metai iš eilės organizuojami patikrinimai namų valdų, kuriose nuotekos tvarkomos individualiai. Valdas tikrina komisija, kurios darbe kviečiami dalyvauti UAB „Kauno vandenys“, Įstaigos Aplinkos apsaugos ir Viešosios tvarkos skyrių, taip pat Aplinkos apsaugos departamento Kauno valdybos specialistai. 2023 m. komisija patikrino 311 namų ūkių.

Sudarytos patrauklios sąlygos Kauno miesto gyventojams nemokamai, saugiai atsikratyti  asbesto turinčių gaminių atliekomis.  Asbesto turinčių gaminių atliekos iš miesto gyventojų nemokamai surenkamos apvažiavimo būdu ir transportuojamos saugiam šalinimui į Lapių regioninį sąvartyną. 2023 m. utilizuotos 456 tonos asbesto atliekų.

2023 m. baigtas įgyvendinti Europos sąjungos lėšomis finansuojamas „Kitos paskirties inžinerinių statinių (pusiau požeminių ir antžeminių komunalinių atliekų surinkimo konteinerių aikštelių) Kauno mieste statybos“ projektas. Iš dotacijų lėšų nupirkta 500 tekstilės atliekų surinkimo konteinerių ir 10 000 antrinių žaliavų surinkimo konteinerių.

*Parkų ir skverų sutvarkymas (rekonstravimas), pritaikant juos visuomenės poreikiams*

2023 m. užbaigti Nemuno salos sutvarkymo darbai, sutvarkytas A. Gustaičio skveras. Naujai įrengtas ir sutvarkytas skveras prie Gedimino g. 32.

Parengtas Vaišvydavos parko ir Kovo 11-osios g. techninis projektas, kur rangos darbai bus vykdomi 2024 metais.

Pradėti Naugardiškių parko ir A. Samulevičiaus-Samuolio skvero sutvarkymo (rekonstravimo) darbai.

**Administracinių paslaugų rodikliai**

*Gauti fizinių ir juridinių asmenų prašymai*

2023 metais gauta ir užregistruota 14406 juridinių ir fizinių asmenų raštai, prašymai ir skundai, adresuoti vadovybei, iš jų – 11 517 juridinių asmenų, 2889 – fizinių asmenų, tai buvo 2,3 proc. daugiau nei 2022 metais. Taip pat Savivaldybės administracijos Klientų aptarnavimo ir informavimo skyriuje gauta ir užregistruota 32 354 fizinių ir juridinių asmenų raštų, adresuotų Įstaigos padaliniams.

Siekiant užtikrinti, kad gaunamuosiuose dokumentuose keliami klausimai būtų sprendžiami nustatytais terminais, 2023 metais kontroliuoti 10 077 pavedimai, suformuluoti pagal gautus dokumentus, adresuotus Savivaldybės vadovybei**.** Nustatytais terminais išnagrinėta 97,5 proc. gautų dokumentų.

Taip pat išsiųsta 3 679 Savivaldybės vadovybės pasirašyti raštai, tai buvo 1,9 proc. daugiau nei 2022 metais. Pasirašytų Administracijos direktoriaus – 2012. 83,8 proc. siunčiamų dokumentų pateikta adresatams naudojant el. sistemas.

2023 metais Klientų aptarnavimo ir informavimo skyriaus Civilinės metrikacijos poskyris elektroniniu būdu VĮ Registrų centrui perdavė 5 019 skenuotų civilinės būklės aktų įrašų (CBAĮ) tam, kad būtų pildomas Lietuvos gyventojų registras. 2023 m. užregistruoti 9784 CBAĮ.

Tęsiant socialinę iniciatyvą „Visi naujagimiai lygūs!“ ir norint parodyti dėmesį Kauno miesto gyventojams, toliau buvo dovanojami kūdikio kraiteliai kiekvienam gimusiam kūdikiui. Kauno miesto savivaldybės tarybos 2019 m. gruodžio 17 d. sprendimu Nr. T-556 per 2023 m. išdalyti 1 696 kūdikio kraiteliai.

*Elektroninės paslaugos*

2023 m. Savivaldybės administracijos E. paslaugų ir informacinių technologijų skyrius, gerindamas ir vystydamas skaitmeninius sprendimus, prisidėjo prie miesto valdymo efektyvumo didinimo ir administracinės naštos miestiečiams ir įmonėms mažinimo.

Atlikti Savivaldybės administracijos viešųjų pirkimų informacinės sistemos plėtimo funkcionalumo darbai, leidžiantys nuo 2023 m. Įstaigai vykdyti Kauno miesto savivaldybei pavaldžių įstaigų viešuosius pirkimus centralizuotai, sutaupant pirkimams skirtas lėšas ir laiko sąnaudas.

2023 m. per Kauno miesto savivaldybės el. paslaugų informacinę sistemą el. būdu suteikta 11 508 paslaugų.

*Dokumentų valdymas*

Įstaigos veiklos dokumentai yra neatsiejama atliekamų funkcijų dalis. Dokumentų valdymas apima dokumentų valdymo procesus nuo dokumentų rengimo, tvarkymo, apskaitos iki saugojimo ir naikinimo. Kaunomiesto savivaldybėje dokumentų valdymas vykdomas dokumentų valdymo sistemoje „Kontora“ (toliau – DVS  „Kontora“).

2023 m. balandžio 1 d. įsigaliojus Lietuvos Respublikos vietos savivaldos įstatymo pakeitimams, savivaldybės vykdomąja institucija tapo savivaldybės meras, todėl pasikeitė savivaldybės administracijos direktoriaus, jo pavaduotojų ir mero priimamų sprendimų skaičiaus pasiskirstymas. Įstaigos direktoriaus ir jo pavaduotojų sprendimai įforminami įsakymais, savivaldybės mero sprendimai – potvarkiais, juos rengia, derina ir teikia pasirašyti Savivaldybės administracijos darbuotojai.

1 pav. Įstaigos direktoriaus ir mero priimamų sprendimų skaičiaus pasiskirstymas 2023 metais

Kaip matyti 1 paveiksle, stebimas ženklus mero potvarkių skaičiaus pokytis po 2023 m. balandžio 1 d., įsigaliojus Vietos savivaldos įstatymo pakeitimams. Bendrai per 2023 metus buvo išleisti 1 644 mero potvarkiai veiklos klausimais. Palyginti su 2022 metais (199 potvarkiai) skaičius padidėjo daugiau nei 8 kartus.

Džiugu, kad elektroniniai dokumentai tampa svarbia Įstaigos dokumentų valdymo dalimi. 99 proc. Savivaldybės administracijos direktoriaus įsakymų veiklos klausimais, 100 proc. Savivaldybės administracijos direktoriaus pavaduotojų įsakymų veiklos klausimais, 99 proc. Savivaldybės mero potvarkių veiklos klausimais derinami ir vizuojami (pasirašomi) elektroniniu parašu ir registruojami DVS  „Kontora“ priemonėmis.

––

2 pav. Kauno miesto savivaldybėje išleistų elektroninių Įstaigos direktoriaus įsakymų ir mero potvarkių veiklos klausimais kitimas 2018–2023 metais

Kaip matyti 2 paveiksle, skaičiuojant procentinę išleistų elektroninių Administracijos direktoriaus įsakymų ir mero potvarkių veiklos klausimais dalį nuo visų užregistruotų šios rūšies teisės aktų, nuo 2018 metų matome nuolatinį šių dokumentų skaičiaus augimą, todėl galime džiaugtis, kad yra taupomas laikas, dirbama patogiau ir efektyviau.

DVS „Kontora“ dokumentai pateikiami vykdytojams pagal rezoliucijas. Šiais raštiškais vadovų nurodymais pavedama atsakingiems asmenims nagrinėti interesantų prašymus ir (ar) vykdyti kitas dokumente esančias užduotis. Įstaigos direktorius ir jo pavaduotojai 2023 metais 6 774 rezoliucijomis nukreipė dokumentus vykdytojams.

2023 metais Savivaldybės administracijos darbuotojai DVS „Kontora“ efektyviai parengė, suderino, pasirašė, užregistravo teisės aktus ir kitus dokumentus. Per 2023 metus užregistruota 9 414 Kauno miesto savivaldybės vardu sudarytų sutarčių ir susitarimų. 3 paveiksle galime matyti sudaromų sutarčių ir susitarimų pasiskirstymą pagal pobūdį.

3 *pav. Kauno miesto savivaldybėje 2023 m. sudarytų sutarčių ir susitarimų pasiskirstymas*

Didžiausią Kauno miesto savivaldybėje sudaromų sutarčių ir susitarimų dalį (6284 vnt.) sudaro socialinės srities sutartys: socialinio būsto nuomos, socialinės priežiūros paslaugų teikimo, ilgalaikės ar trumpalaikės socialinės globos teikimo, asmeninės pagalbos teikimo ir pan. Taip pat sudaryta 1150 biudžeto lėšų naudojimo sutarčių ir susitarimų: viešųjų erdvių akcentų sukūrimo ir įgyvendinimo, neformaliojo vaikų švietimo lėšų skyrimo ir naudojimo, Užimtumo didinimo programos lėšomis įgyvendinimų projektų, Paveldotvarkos programos finansavimo lėšų naudojimo ir pan. sutartys bei susitarimai. Per 2023 metus Kauno miesto seniūnijose sudarytos 863 visuomenei naudingos veiklos sutartys.

Dokumentų skyriaus Archyvų poskyryje (toliau – Archyvų poskyris) užtikrinant valstybės perduotos savivaldybėms priskirtų likviduotų, nevalstybinių organizacijų, privačių juridinių asmenų, kurių buveinė yra Kauno miesto savivaldybės teritorijoje, archyvinių dokumentų tvarkymo funkciją (toliau – valstybės perduota funkcija), teiktos konsultacijos juridiniams bei fiziniams asmenims, kuriuos teisės aktai įpareigoja perduoti savo veiklos dokumentus tolesniam saugojimui. 2023 metais priimta 424 tiesiniai metrai likviduotų įmonių dokumentų (19 475 apskaitos vienetai).

Archyvų poskyryje 2023 m. buvo saugomas 6 331 tiesinis metras likviduotų įmonių dokumentų, iš kurių 4 061 tiesinis metras ilgai saugomų dokumentų, 2 270 tiesinių metrų – trumpai saugomų dokumentų. Nuolat vykdoma reikalingų dokumentų paieška, saugomų dokumentų pagrindu išduodamos jų kopijos, rengiamos pažymos. 2023 metais Archyvų poskyrio darbuotojai, atlikdami valstybės perduotą funkciją, išnagrinėjo 4 879 asmenų prašymus išduoti juridinius faktus patvirtinančius, parengė 5149 siunčiamuosius dokumentus, kartu su kuriais pateikė 122 769 vnt. dokumentų kopijų, ir teikė pareiškėjams. 91 proc. šių dokumentų buvo parengti DVS „Kontora“ priemonėmis ir pasirašyti kvalifikuotu elektroniniu parašu, tuo tarpu 2022 metais analogiškų dokumentų procentinė dalis siekė 87 proc., o 2021 metais – 82 proc. (stebimas augimas). Teisės aktų nustatyta tvarka atrinkti naikinti (nurašyti) 522  tiesiniai metrai (24 537 apskaitos vienetai) likviduotų įmonių saugomų dokumentų. Dokumentų skyriaus visos paslaugos buvo suteiktos maksimaliai greitai ir kokybiškai.

**Projektų paraiškų atrankos ir finansavimo programa „Iniciatyvos Kaunui“**

Projektų paraiškų atrankos ir finansavimo programa „Iniciatyvos Kaunui“ (toliau – programa „Iniciatyvos Kaunui“) – Kauno miesto savivaldybės inicijuojama programa, kviečianti nevyriausybines organizacijas, asociacijas, bendruomenes, viešąsias įstaigas ir kitus ne pelno siekiančius juridinius asmenis prisidėti prie Kauno problemų sprendimo, pagal pasiūlytas iniciatyvas teikiant  paraiškas projektų vykdymui. Programos „Iniciatyvos Kaunui“ programos metu Savivaldybė finansuoja projektus, kurie sprendžia aktualias problemas ir yra orientuoti į aiškius rezultatus.

Pareiškėjai, norintys realizuoti savo idėjas, paraiškas kartu su kvietimuose nurodytais dokumentais teikia elektroniniu būdu, naudojantis projektų atrankos ir finansavimo paraiškų informacine sistema <https://paraiskos.kaunas.lt/>.

Įgyvendinant programą „Iniciatyvos Kaunui“, 2023 m. buvo viešai paskelbta 11 kvietimų teikti paraiškas. Pasibaigus paraiškų teikimo terminui buvo gautos ir užregistruotos 224 paraiškos. Atlikus paraiškų administracinės atitikties ir tinkamumo vertinimą buvo atmestos 42 paraiškos (18,75 proc. visų gautų paraiškų). Naudos ir kokybės vertinimą atliko viešųjų pirkimų būdu atrinkti ekspertai.

Pirmojo ir antrojo vertinimo etapų metu vertintos paraiškos (185 paraiškos) pagal vertinimo rezultatus buvo pateiktos svarstyti komisijai. 2023 m. iš viso įvyko 10 komisijos posėdžių, kurių metu buvo nuspręsta rekomenduoti Savivaldybės administracijos direktoriui finansuoti 150 trumpalaikių projektų (2 pareiškėjai atsisakė sudaryti sutartis). 2023 m. buvo tęsiamas ilgalaikių sporto ir srities „Kaunas – veržlus, tvarus ir kompaktiškas miestas“ projektų vykdymas (pradėtų 2022 m.). 2023 metais buvo pasirašyta 12 tęstinių sutarčių dėl ilgalaikių projektų, iš jų 10 – sporto srities. Savivaldybės administracijos direktoriaus įsakymais projektams skirta finansavimo suma iš Savivaldybės biudžeto lėšų siekė 9 322 636,92 Eur. Kultūros srities projektai buvo finansuojami ir iš Melinos Mercouri lėšų – 495150 Eur ir paramos lėšų – 20 000 Eur. Bendras finansavimas siekė – 9 837 786 Eur.

**Teisinės paslaugos**

2023 m. teismuose buvo nagrinėjama bylų, kuriose Savivaldybės administracija yra pareiškusi reikalavimų priteisti 5 553 955 Eur, o iš Savivaldybės ir Savivaldybės administracijos buvo pareikšta reikalavimų priteisti 1 578 918 Eur.

Per 2023 m. ikiteisminių bylų ir bylų teisme, kuriose dalyvavo Savivaldybė ir Savivaldybės administracija buvo 2 370. Iš jų 396 bylos liko neišnagrinėtos, 29 bylos sustabdytos, o 848 bylos baigtos nagrinėti. Iš 2023 m. baigtų bylų – 358 laimėtos, 54 bylos pralaimėtos (bylos, kuriose Savivaldybė ir Savivaldybės administracija buvo ginčo šalimi), 411 bylų baigtos (bylos, kuriose Savivaldybė ir Savivaldybės administracija buvo proceso dalyviu, o ne ginčo šalimi), taip pat 15 bylų baigtos sudarius taikos sutartį. Baigtose nagrinėti bylose iš Savivaldybės ir Savivaldybės administracijos buvo reikalaujama 1 578 918 Eur, o priteista tik 241 757,5 Eur. 2023 m. išnagrinėtose bylose iš viso buvo prašoma priteisti 5 553 955 Eur, iš jų 623 796,8 Eur buvo priteista.

2023 m. buvo vykdoma priverstinio vykdymo kontrolė 1 082 vykdomosiose bylose.

2023 m. Teisės ir konsultavimo skyriaus tarnautojai parengė 659 procesinius dokumentus: ieškinių, pareiškimų ir skundų – 341, atsiliepimų, dublikų ir triplikų – 242, apeliacinių ir atskirųjų skundų – 13, taikos sutarčių bei kitų dokumentų – 63. Darbuotojai taip pat patikrino ir suderino 5 205 Savivaldybės administracijos direktoriaus įsakymus, 536 Tarybos sprendimų projektus, 2 383 mero potvarkius, 1 538 sutarčių ir susitarimų projektus.

Pirminės teisinės pagalbos paslaugas teikia paslaugų teikėjai pagal pratęstą 2021 m. gegužės 5 d. pirminės teisinės pagalbos teikimo paslaugų pirkimo sutartį Nr. SR-275, tai laiduoja Kauno miesto gyventojams pirminių teisinių paslaugų prieinamumą ir aukštą kokybę. Per 2023 m. gautas vienas skundas dėl pirminės teisinės pagalbos teikimo, iš viso teisinė pagalba suteikta 3 352 asmenims.

**Sveikatos paslaugos**

Sveikatos apsaugos skyrius, kaip sveikatos politiką Kauno mieste įgyvendinantis Savivaldybės administracijos padalinys, 2023 m. toliau vykdė 2022 m. pradėtą pasiruošimą Kauno regiono asmens sveikatos priežiūros įstaigų tinklo ir struktūros pertvarkai, taip pat sveikatos priežiūros paslaugų poreikio plano parengimui, kurio įgyvendinimas bus vienas iš pagrindinių uždavinių artimiausius kelerius metus.

Viena iš tinklo vystymo krypčių – sukurti bazinį sveikatos priežiūros paslaugų paketą savivaldybėse integruojant pirminės ir antrinės ambulatorines, dienos asmens sveikatos priežiūros paslaugas, įtraukiant visuomenės sveikatos biurus į veiklas. Vienas iš tinklo vystymo principų – bazinio asmens sveikatos priežiūros paslaugų (ambulatorinių, dienos paslaugų ir kt.), orientuotų į pacientų poreikius, paketo užtikrinimas savivaldybės lygmeniu.

Kauno miesto savivaldybės tarybos sprendimu 2023 m. įkurtas Kauno miesto sveikatos centras, užtikrinantis Sveikatos apsaugos ministro sveikatos centrui nustatyto sąrašo sveikatos priežiūros paslaugų teikimą funkcinio bendradarbiavimo būdu. Toks sprendimas priimtas įvertinus sveikatos priežiūros paslaugų teikimo situaciją Kauno miesto savivaldybėje. Funkcinis bendradarbiavimas, tai darbo organizavimo forma, kai Sveikatos apsaugos ministro sveikatos centrui nustatyto sveikatos priežiūros paslaugų sąrašo ir kitos sveikatos centrui priskirtos sveikatos priežiūros paslaugos teikiamos bendradarbiavimo sutarčių pagrindu skirtinguose juridiniuose asmenyse. Bendradarbiavimo sutartį Kauno mieste pasirašė 45 asmens sveikatos priežiūros įstaigos – savivaldybės, valstybės ir privačios įstaigos.

Kauno miesto savivaldybė 2023 m. baigė įgyvendinti vieną iš pertvarkos uždavinių – perdavė valstybei Kauno miesto greitosios medicinos pagalbos stotį, prie kurios, prijungus kitas valstybėje veikusias greitosios medicinos pagalbos stotis, nuo 2023 m. liepos 1 d. oficialiai darbą pradėjo naujoji Greitosios medicinos pagalbos tarnyba.

2023 m. Kauno miestas tęsė tradiciją – paminėjo Medicinos darbuotojų dieną ir pirmą kartą šia proga 5 savo srities specialistus apdovanojo Metų medicinos darbuotojo premija už jų mokslinę veiklą, akademinius pasiekimus, už reikšmingus darbus miesto ir šalies sveikatos apsaugos srityje.

Įgyvendinant ikimokyklinio ir priešmokyklinio ugdymo programas vykdančių įstaigų mokinių maitinimo organizavimo priežiūrą, Kauno miesto savivaldybės tarybos 2023 m. liepos 18 d. sprendimu Nr. T-357 buvo atnaujintas Vaikų maitinimo organizavimo, vykdymo ir priežiūros Kauno miesto savivaldybės įstaigose, vykdančiose ikimokyklinio ir priešmokyklinio ugdymo programas, tvarkos aprašas ir aplankyta 15 proc. ikimokyklinio ir priešmokyklinio ugdymo programas vykdančių įstaigų, kuriose maistą gamina įstaigos darbuotojai. Įstaigose didesnis dėmesys skirtas maisto sandėlio likučių ir maisto produktų atitikčiai, virtuvių peržiūrai, valgiaraščio ir technologinių kortelių peržiūrai ir atitikčiai, pritaikytų valgiaraščių skaičiui įstaigose, centralizuotų maisto produktų pirkimo sutarčių vykdymui.

Įstaigos Sveikatos apsaugos skyrius atlieka neveiksnių (ribotai veiksnių) asmenų globos ir rūpybos institucijos funkcijas ir organizuoja Neveiksnių asmenų būklės peržiūrėjimo komisijos darbą. Komisija peržiūri neveiksnaus tam tikroje srityje asmens būklę ir priima sprendimą dėl tikslingumo kreiptis į teismą dėl teismo sprendimo, kuriuo asmuo buvo pripažintas neveiksniu tam tikroje srityje, peržiūrėjimo. Tai yra valstybės perduota savivaldybėms funkcija. Bendradarbiaujant su informaciją teikiančiomis institucijomis ir savivaldybės administracijos padaliniais 2023 m. neveiksnių asmenų būklės peržiūrėjimui užtikrinti buvo peržiūrėta 114 asmenų būklė.

2023 m. parengtas ir Kauno miesto savivaldybės tarybos patvirtintas Kauno miesto strateginis triukšmo žemėlapis.

Įgyvendinant ir plėtojant PSO Sveikų miestų tinklo veiklą, 2023 m. Kauno mieste ir toliau buvo kryptingai siekiama kurti pokyčius tvarumo, aplinkos apsaugos, žmonių sveikatos, palankios socialinės aplinkos kūrimo srityse. Be reguliarių nuotolinių susitikimų su tinklo atstovais, lapkričio 20–23 dienomis Utrechte, Nyderlandų Karalystėje, vyko kasmetinis PSO Sveikų miestų tinklo susitikimas ir konferencija. Konferencijos metu buvo pristatytas Kauno miesto savižudybių prevencijos modelis ir jo įgyvendinimo priemonės. Pristatymas sulaukė nemažai dalyvių dėmesio, užmegzti ryšiai su kitų šalių Sveikų miestų tinklo atstovais. Konferencijos abstraktų knygoje, kaip sėkmingai įgyvendinamas sveikatos projektas, buvo aprašytas ir „Judėk sveikai“ projektas. Gruodžio mėnesį buvo parengti ir PSO Sveikų miestų tinklo sekretoriatui nusiųsti Sveikų miestų tinklo VII fazei reikalingi dokumentai.

**Socialinės paslaugos ir socialinė parama**

Per 2023 metais Kauno mieste ženkliai išaugo socialinių paslaugų gavėjų skaičius, padidėjo ir nevyriausybinių organizacijų, privačių ir viešųjų įstaigų, teikiančių socialines paslaugas Kauno miesto gyventojams, skaičius. Kauno mieste paslaugų gavėjų, kuriems nustatytas socialinių paslaugų poreikis, skaičius siekia iki 5 983, palyginti su praėjusiais metais paslaugų gavėjų skaičius išaugo iki 2 160.

2023 metais Kauno mieste plėtotos bendruomeninės socialinės paslaugos. Sėkmingai įvykdyta pertvarka Socialinės reabilitacijos neįgaliesiems bendruomenėje. Iš projektinio finansavimo pereita į akredituotą socialinės priežiūros paslaugą ir paslaugų gavėjų skaičius per metus išaugo iki 798 asmenų su negalia (2023 m. sausio 1 d. paslaugas gavo 305 asmenys su negalia, o 2023 m. gruodžio 31 d. paslaugas gavo 798 asmenys su negalia). Socialinės reabilitacijos neįgaliesiems bendruomenėje Kauno mieste paslaugas teikia 18 nevyriausybinių organizacijų.

Per 2023 padidėjo transporto paslaugų gavėjų skaičius iki 59 asmenų. 2023 m. sausio 1 d. transporto paslaugas gavo 88 asmenys, o 2023 m. gruodžio 31 d. transporto paslaugomis jau naudojosi 147 asmenys.

Taip pat per 2023 metais išaugo socialinių paslaugų gavėjų, kurie paslaugas gauna savo namuose, skaičius. 2023 m. sausio 1 d. paslaugas savo namuose gavo 1394 asmenys, o 2023 m. gruodžio 31 d. paslaugų gavėjų skaičius išaugo iki 1 862 (padidėjo 468), todėl padaugėjo ir nevyriausybinių organizacijų, teikusių akredituotas socialinės priežiūros ar licencijuotas socialinės globos paslaugas asmens namuose, skaičius. 2023 m. gruodžio 31 d. paslaugas namuose teikė jau 25 nevyriausybinės organizacijos.

2023 metais išliko aktualus ir vaikų gerovės klausimas, buvo siekiama, kad vaikai augtų saugioje, darnioje, jų poreikius atitinkančioje, šeimai artimoje aplinkoje. Pastebėtina, kad per pastaruosius kelerius metus šeimose globojamų (rūpinamų) vaikų skaičiaus santykis augo ir ženkliai sumažėjo institucinės globos nustatymo atvejų. Kauno mieste 2023 m. siekiant užtikrinti vaikų poreikius augti šeimoje, buvo įsteigtos 2 naujos šeimynos. Pažymėtina, kad 2023 m. bendras globojamų (rūpinamų) vaikų skaičius, palyginti su 2022 metais, mažėjo nuo 592 vaikų iki 548, iš jų globojamų šeimose, palyginti su 2022 metais, santykis išliko panašus – 440 vaikų 2022 m. 383 vaikai 2023 metais.

Nuo 2023 m. Įstaiga kartu su atrinktais partneriais – nevyriausybinėmis organizacijomis VšĮ Psichologinės paramos ir konsultavimo centru, VšĮ Šeimų centru „Būkime kartu“ ir VšĮ „Vilties žiedas“ dalyvauja įgyvendinant iš Europos Sąjungos struktūrinių fondų bendrai finansuojamą projektą „Kompleksinių paslaugų šeimai teikimas vidurio ir vakarų Lietuvos regione (KOPA)“. Įgyvendinant šį projektą Kauno mieste bus užtikrinamas Kompleksinių paslaugų Kauno miesto šeimoms teikimas ir Kauno miesto gyventojams bus suteikiamos paslaugos, kurios apims individualias ir grupines konsultacijas asmenims patiriantiems sunkumus šeimoje ir gyvenime, bus vedami tėvystės mokymai, suteikiamos šeimos mediacijos paslaugos, vedamos socialinių įgūdžių grupės vaikams ir paaugliams. Projekto veiklos suplanuotos taip, kad savivaldybėje būtų užtikrinamas paslaugų kompleksiškumas ir asmenims būtų suteikta galimybė dalyvauti visose veiklose pagal poreikį.

Taip pat, 2023 m. pritarus Kauno miesto savivaldybės tarybai, Savivaldybė dalyvauja iš Europos Sąjungos struktūrinių fondų bendrai finansuojame projekte „Paslaugų, skatinančių ir efektyviai palaikančių globą šeimos aplinkoje, vystymas“ partnerio teisėmis kartu su Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos ir Vaikų gerovės centru „Pastogė“, kuris Kauno mieste vykdo globos centro funkcijas.

2023 m. sėkmingai užbaigtas projektas „Vaikų dienos centrų tinklo plėtra Kauno mieste“, kurio metu įsteigti ar suremontuoti, įkuriant papildomas vietas, 5 vaikų dienos centrai, kurie taip pat aprūpinti ir reikalingais baldais, technika ar ugdymo (sensorinėmis) priemonėmis, visuose centruose atlikti pritaikymo neįgaliesiems darbus.

**Socialinė parama**

Įstaiga užtikrino paramos teikimą laikinąją apsaugą Lietuvos Respublikoje gavusiems užsieniečiams skiriant jiems vienkartinę išmoką įsikurti ir mėnesinę kompensaciją ugdomo vaiko išlaikymo išlaidoms apmokėti. 2023 metais vienkartinę išmoką įsikurti gavo 1 029 užsieniečiai, ugdymo išlaidų kompensacija paskirta 141 asmeniui.

Savivaldybės administracija vykdė kompensacijų teikimą būsto savininkams panaudos pagrindais suteikusiems būstą užsieniečiams, pasitraukusiems iš Ukrainos dėl Rusijoje Federacijos karinių veiksmų Ukrainoje. 2023 metais kompensacija skirta 2091 asmeniui, buvo skirta 1557436,11 Eur.

Įstaiga teikė asmenims piniginę socialinę paramą įstatymų nenustatytais atvejais (sunkios ligos atveju; asmenims su negalia, asmenims grįžusiems iš laisvės atėmimo vietų; šalpos senatvės pensininkams; sulaukusiems 100 metų asmenims; asmenims nukentėjusiems nuo gaisrų; užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje ir kt.). 2023 metais šią paramą gavo 2271 asmuo, iš jų – 1060 asmenų jų sunkios ligos atveju, 520 asmenų su negalia, 142 asmenų grįžusių iš laisvės atėmimo vietų, 80 šalpos senatvės pensininkų; 13 šimtamečių, 440 užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje.

Savivaldybės administracija užtikrino paramos būsto nuomos mokesčio dalies kompensacijos teikimą vadovaujantis Lietuvos Respublikos paramos būstui įsigyti ar išsinuomoti įstatymu. 2023 metais kompensaciją gavo 2 444 asmenys, iš jų 1 710 užsieniečių.

Įstaiga vykdė būsto šildymo išlaidų, geriamojo vandens išlaidų ir karšto vandens išlaidų kompensacijos teikimą Kauno miesto nepasiturintiems gyventojams. 2023 metais dėl kompensacijų priimta 3 5620 prašymų.

**Švietimo sistema**

Miestas ir toliau siekia didinti švietimo prieinamumą, gerinti mokinių pasiekimus ir mažinti esamus atotrūkius. Nuolat vykdomi bendrojo ugdymo mokyklų tinklo pokyčiai, atliepiantys mokinių kaitą ir mokymosi poreikius, – bendrojo ugdymo mokyklose įrengtos 9 STEAM laboratorijos (už 199 081,2 Eur).

Atkreipiant dėmesį į didėjantį vaikų, turinčių spec. poreikių skaičių, jų priežiūrai užtikrinti įstaigose didintas mokytojo padėjėjų etatas (buvo 1, nuo 2023 m. – 2). Taip pat spec. ugdymosi poreikių vaikams įstaigose įrengtos universalaus dizaino principais paremtos erdvės. Nuo 2023 m. rugsėjo 1 d. Savivaldybėje įsteigtas Regioninis specialiojo ugdymo centras (Lietuvoje įsteigti tokie 8 centrai), kuriuo tapo Kauno šv. Roko mokykla. Šiuo metu, bendradarbiaujant su Lietuvos įtraukties švietime centru, yra kuriamas veiklos – konsultavimo modelis, dirba 4 darbuotojai. Regioninio centro kūrimui (infrastruktūrai) papildomai planuojama skirti 975 tūkst. Eur (ES finansavimas). Regioninis centras, vykdydamas funkcijas, turi užtikrinti lygiavertį paslaugų prieinamumą viso regiono mokykloms ir mokiniams.

Toliau įgyvendintas Kauno miesto savivaldybės bendrojo ugdymo mokyklų tinklo pertvarkos 2021–2025 m. bendrasis planas, kuriuo siekta įgyvendinti tolygesnį mokinių pasiskirstymą mokyklose ir vykdyti ugdymo įstaigų reorganizavimą. 2023 m. atidarytas naujasKauno lopšelis-darželis „Pelėdžiukas“, reorganizuota Kauno „Aitvaro“ mokykla, prijungiant ją prie Kauno jaunimo ir suaugusiųjų mokymo centro. Įsteigtos atvirosios klasės net 16-oje Kauno miesto mokyklų, išbandant visiškos ir mobilios įtraukties modelį. Tęstas ir visos dienos mokyklos modelio diegimas.

Tęstas sėkmingas tarptautinio bakalaureato programos įgyvendinimas atskirose Kauno miesto mokyklose: Kauno Panemunės pradinė – bakalaureato kandidatė; Kauno Jurgio Dobkevičiaus progimnazija turi sertifikatą, suteikiantį teisę įgyvendinti minėtą programą, o Kauno Jono Jablonskio gimnazija jau išleido pirmąją abiturientų laidą, sėkmingai baigusią tarptautinio bakalaureato programą.

Su Kauno rajono savivaldybe pasirašyta bendradarbiavimo sutartis dėl ikimokyklinio ugdymo įstaigų lankymo bei viešojo transporto paslaugų kompensavimo bei vaikų priėmimo į darželius sąlygų suvienodinimo.

2023 m. apie 57 proc. padidėjo savivaldybės lėšos skirtos švietimo pagalbai (2022 m. – 994 474 Eur, o 2023 m. – 1 765 892 Eur). Taip pat mokinių ir mokytojų skatinimui (mokytojų premijoms, Mokytojų dienos koncertas „Žalgirio“ arenoje, mokinių olimpiadų ir konkursų laureatams ir kt.) skirta 110 000,00 Eur. Kaip ir kasmet, organizuotos vasaros poilsio stovyklos (programa „Iniciatyvos Kaunui“, NUM stovyklos, mokyklų organizuojamos vasaros poilsio stovyklos socialiai remiamiems vaikams).

Kauno miesto savivaldybės administracijos iniciatyva švietimo įstaigoms nuolat didinamas finansavimas.



4 pav. Bendrojo ugdymo įstaigoms skiriamų lėšų 2019–2023 metais palyginimas

Galima pasidžiaugti 2022–2023 mokslo metų miesto mokinių pasiekimais ir pažanga:

abiturientų mokomųjų dalykų VBE įvertinimai yra bent 4–10 proc. aukštesni už bendrą Lietuvos abiturientų egzaminų išlaikymo vidurkį;

miesto abiturientų matematikos VBE įvertinimai 6,3 proc. lenkė bendrą Lietuvos abiturientų matematikos egzamino išlaikymo vidurkį;

egzaminų rezultatai buvo geresni ne tik pagal didesnį šimtukininkų skaičių, bet ir pagal mažesnį egzamino neišlaikiusiųjų procentą (10,4 proc. mažiau Kauno miesto abiturientų neišlaikė matematikos VBE palyginti su Lietuvos mokyklų mokinių procentine dalimi).

Kauno miesto mokiniai sėkmingai dalyvavo miesto, šalies konkursuose, olimpiadose, varžybose: 416 mokinių tapo nugalėtojais olimpiadų miesto etapuose, 86 mokiniai – olimpiadų šalies etapuose, 448 mokiniai – miesto, 157 mokiniai – šalies, 79 mokiniai – kituose konkursuose.

**Sportas**

Įstaiga ypatingai didelį dėmesį skiria sporto sričiai – nuolat atnaujinama ir plečiama sporto infrastruktūra (aikštelės ir sporto erdvės), gerėja mėgėjų ir profesionalų sportininkų treniruočių aplinka, pasiekimai ir sportiniai rezultatai. 2023 metų pabaigoje buvo pasirašyta Kauno miesto sporto ir sveikatinimosi strategijos parengimo sutartis, leisianti darbus planuotis ir vykdyti dar efektyviau nei iki šiol. Strategiją planuojama parengti iki 2024 m. pabaigos.

2023 m. buvo įveiklinta po rekonstrukcijos atidaryta istorinė Kauno sporto halė ir Dariaus ir Girėno stadionas, kuriuose per 2023 metus apsilankė per 100 tūkstančių lankytojų. Čia vyko ne tik koncertai, bet ir sporto renginiai: Lietuvos vyrų futbolo rinktinės rungtynės, salės futbolo grupių etapas, badmintono, tinklinio, kovos menų, golfo, gimnastikos, penkiakovės varžybos bei pramoginio pobūdžio renginiai.

2023 m. Nemuno saloje užbaigta viena didžiausių Baltijos valstybėse velotrasa (*„pump track“*), kurios įrengimas buvo derinimas su patyrusiais ir gerai pasaulyje žinomais Didžiosios Britanijos ekspertais „414 Skateparks“ (Lietuvoje tokios patirties turinčių ekspertų dar nėra). Taip pat buvo tęsiami infrastruktūros tobulinimo darbai: pradėta Šilainių baseino rekonstrukcija, įvykdytas vaikų ir jaunimo aktyvaus laisvalaikio ir sporto komplekso S. Dariaus ir S. Girėno g. 29A, Kaune, projektavimo ir projekto vykdymo priežiūros paslaugų pirkimas, Nemuno salos sporto aikštelių rezervavimo sistemos pirkimas, tęsiamos lengvosios atletikos maniežo statybos.

2023 m. toliau tęsiamas sporto mokyklų inventoriaus atnaujinimas. Šiam tikslui išleista beveik 230 000 Eur. Taip pat toliau tęsiamas lauko sporto ir laisvalaikio infrastruktūros gerinimas: įrengtos 2 naujos krepšinio aikštelės, 1 aikštelė visiškai rekonstruota, įrengtos 2 didelės naujos vaikų žaidimo aikštelės, atnaujinta jau įrengtų vaikų žaidimų aikštelių už daugiau kaip 500 000 Eur.

2023 m. Kaune įvyko neeilinis sporto renginys – pirmą kartą istorijoje Eurolygos finalinio ketverto varžybos (*Final 4*) buvo suorganizuotas Lietuvoje. Prie šio renginio organizavimo ir koordinavimo ženkliai prisidėjo Kauno miesto savivaldybė. Šis renginys pritraukė daug sporto turistų ir pagerino Kauno ir visos Lietuvos įvaizdį Europos šalių kontekste.

Kaip ir praėjusiais metais, 2023 m. buvo suorganizuoti Kauno miesto geriausiųjų sportininkų apdovanojimai. Kauno „Žalgirio“ arenoje vykusiame renginyje pagerbta daugiau kaip 50 Kauno miestą garsinančių sportininkų.

Kauno miesto savivaldybė, kaip ir kasmet nuo 2004 m., užtikrina geriausių Kauno miesto jaunųjų sportininkų rinktinės dalyvavimą Tarptautinėse vaikų žaidynėse, kurios pripažintos Tarptautinio olimpinio komiteto kaip olimpinio judėjimo dalis.

2023 m. Tarptautinės vaikų žaidynės vyko Daegu mieste (Pietų Korėja). Kauno miestui atstovavo plaukimo ir lengvosios atletikos sportininkai, vaikinų tinklinio ir krepšinio 3 x 3 komandos. Plaukikai laimėjo 6 medalius, tinklinio komanda iškovojo bronzos, krepšinio – aukso medalius, visi lengvosios atletikos sportininkai pasiekė savo rungčių finalus, tačiau liko per žingsnį nuo medalių. Kauno rinktinės dalyvavimui Tarptautinėse vaikų žaidynėse iš biudžeto buvo skirta 43 000 Eur. 2024 m. Tarptautinės vaikų žaidynės vyks Leono mieste (Meksika).

2023 m. Savivaldybės administracijos direktoriaus įsakymais projektams skirta finansavimo suma siekė 5 762 820 Eur: 10 projektų finansavimas skirtas pagal „Iniciatyvos Kaunui“ programos prioritetą „Kauno miesto išskirtinumas - per įvaizdį formuojančias sporto veiklas“ (2 755 500 Eur), 16 projektų – pagal prioritetą „Vaikų ir jaunimo sportinio meistriškumo skatinimas“ (663 750 Eur), 40 projektų – pagal prioritetą „Sportuojantis Kaunas“ (1 953 300 Eur), 9 projektai – pagal prioritetą „Asmenų, turinčių negalią, sportinio aktyvumo skatinimas“ (98 970 Eur), 3 projektai „Kaunas sportui – sportas Kaunui“ (291 300 Eur), 2023 m Kauno mieste organizuota ir finansuota Kauno miesto savivaldybės – 40 fizinio aktyvumo ir sporto renginių, dalyvių skaičius juose 13 961.

Siekiant motyvuoti Kauno miestui tarptautinėse sporto arenose atstovaujančius jaunuosius sportininkus, 23 jų buvo skirtos Kauno miesto savivaldybės sporto stipendijos (buvo numatyta 37 000 Eur, skirta 31000 Eur).

**Kultūra ir kultūros paveldas**

Sėkmingai užbaigtas projektas „Kaunas – Europos kultūros sostinė 2022“. Europos Komisijai pateikta projekto ataskaita – ataskaitiniai leidiniai. Kultūros ministerijai pateikta finansuoto projekto veiklos ataskaita. Už sėkmingą projekto vykdymą skirtas piniginis Melinos Mercouri vardo apdovanojimas – 1 500 000 Eur. Lėšos skirtos kultūros srities projektams ir veikloms, projekto „Kaunas – Europos kultūros sostinė 2022“ veiklų tęstinumui.

Skatintos miesto bendruomenės kultūrinės iniciatyvos, kūrybiška ir kūrybinė įtrauktis: įgyvendinti 45 įvairių kultūros sričių projektai, skatinantys kultūrinį dalyvavimą, įtraukiantys į kultūrines veiklas įvairias miestiečių grupes (ypač socialiai pažeidžiamas), siūlantys įvairesnį kultūros paslaugų spektrą, skatinantys kultūros ir kitų sričių bendradarbiavimą. Tradiciškai vyko miesto įvaizdį formuojantys tarptautiniai projektai: XXVIII Pažaislio muzikos festivalis, džiazo festivalis „Kaunas Jazz 2023“, poezijos festivalis „Poezijos pavasaris 2023“, Tarptautinis šokio festivalis „Aura“, 14-oji Kauno bienalė, festivalis „Operetė Kauno pilyje“, XII tarptautinis kamerinės muzikos festivalis „Avanti“, Tarptautinis festivalis „Musica sacra“, XXX tarptautinis sakralinės muzikos chorų festivalis „Cantate domino“, Tarptautinis **šiuolaikinio cirko festivalis „Cirkuliacija“ ir kiti.**

2023 m. organizuoti pagrindiniai miesto renginiai ir miesto šventės: Laisvės gynėjų diena, Lietuvos valstybės atkūrimo diena, Lietuvos nepriklausomybės atkūrimo diena, Kultūros diena, Gedulo ir vilties diena, R. Kalantos žūties metinių minėjimas, Joninės, Dainų šventė, Aviacijos šventė, Europos diena stalinizmo ir nacizmo aukoms atminti ir Baltijos kelio diena, Socialinio darbuotojo diena, Pagyvenusių žmonių mėnesio renginiai, Teatro diena, Vyčio kryžiaus ordino vėliavos pakėlimo / nuleidimo ceremonijos, kariliono varpų koncertai, Kalėdų eglutės įžiebimo šventė, kalėdinių renginių ciklas, Naujųjų metų sutikimas, Rugsėjo 1 d. – mokslo metų pradžios šventė „Mokslai palauks“ ir kita. 2023 m. kaip niekada ryškiai, skambiai ir spalvingai paminėtas miesto 615-asis gimtadienis „Santaka!“. Čia susijungė ir į programą buvo įtrauktas viduramžių, senovės amatų, riterių turnyrų ir vos pernai praūžusių Europos kultūros sostinės metų kultūrinis palikimas. Gimtadienio epicentru tapo Santakos parkas, kur akį traukė įspūdingos šviesos instaliacijos, 400 kv. m vandens ekranas su vaizdo projekcijomis bei Senosios prieplaukos krantinėje įrengtas įspūdingas šokančių muzikinių fontanų šou. Paminėtos lakūnų S. Dariaus ir S. Girėno skrydžio per Atlantą 90-osios metinės – suorganizuota šiai sukakčiai paminėti išskirtinė Aviacijos šventė. Šventėje buvo atliktas parašiutininkų pasirodymas su šiai sukakčiai specialiai sukurta vėliava. Tarp aviacijos žvaigždžių danguje šventės svečiai išvydo istorinio lėktuvo „Bellanca“ ir akrobatinės grupės ANBO pasirodymą, svečius iš Suomijos – *The Woikoski Safirs*, *Iron Wolf Aerobatics* parodomuosius skrydžius, Čekijos akrobatinę komandą „Flying Bull“, padangių žvaigždės Jurgio Kairio šou, aviamodelių pasaulio čempiono Donato Paužuolio pasirodymą ir daugelį kitų dalyvių. Taip pat šventėje dalyvavo Aurimas Valujavičius, kurio kelionė per Atlantą buvo skirta lakūnų Stepono Dariaus ir Stasio Girėno skrydžio 90-osioms metinėms paminėti.

2023 m. įvertinti kultūros ir meno kūrėjai, paskirtos ir įteiktos 6 premijos už nuopelnus kultūros srityje.

2023 m. pirmą kartą „Fortūnų“ apdovanojimai labiausiai nusipelniusiems teatralams įtraukti į reikšmingiausių Kauno miesto apdovanojimų sąrašą, prie apdovanojimų 7 teatralams paskirtos piniginės premijos, padidintos nuo 1000 Eur iki 3000 Eur.

**Kultūros paveldas**

Kaip ir kasmet, 2023 m. tęsiama Paveldotvarkos programa kvietė pastatų savininkus toliau tvarkyti ir puoselėti jiems priklausantį nekilnojamąjį turtą, taip prisidedant prie gražesnio miesto vaizdo. Kauno savivaldybė pasirengusi ženkliai prisidėti, iš dalies finansuodama fasadų atnaujinimo darbus. Bendromis pastangomis atgimė jau apie du šimtus objektų.

2023 metais įgyvendinta 16 projektų, restauruoti istoriniai pastatai Naujamiestyje, Senamiestyje ir Žaliakalnyje. Užbaigti „Dainos“ kino teatro restauravimo darbai, pabaigtas Kauno Švč. Sakramento bažnyčios restauravimas, taip pat Lietuvos sveikatos mokslų universiteto rūmai ir kt. Parengtas Gaisrinės (vad. Ugniagesių rūmai) tvarkybos darbų projektas ir pradėti tvarkybos darbai. Užbaigtas Šv. Mykolo (Įgulos) bažnyčios fasadų restauravimas, tęsiamas kompleksinis Kauno tvirtovės fortų ir kitų karo paveldo objektų tvarkymas ir pritaikymas lankymui.

Įgyvendinant Viešųjų erdvių akcentų sukūrimo ir įgyvendinimo programą buvo įgyvendinta 19 naujų meno objektų, tarp kurių – paminklas Lietuvos policijai – „Ginti. Saugoti. Padėti.“, 9 mediniai skulptūriniai suolai Panemunės šile, skulptūros „Su meile 2“, „Debesų konteineriai“, „Kauko laiptų mitinė būtybė“, kiemo galerija pasipildžiusi „Baltojo namo scenografijos“ projekto kūriniais, įgyvendinti sienos piešiniai: „Tautų draugystės medis“, „Knygų siena“.

**Jaunimo politika**

Jaunimo politika Kauno mieste įgyvendinama siekiant užsibrėžtų tikslų ir vadovaujantis Jaunimo reikalų agentūros pateiktomis nacionalinės jaunimo politikos įgyvendinimo rekomendacijomis. Viena iš jų – darbas su jaunimu. 2023 m. buvo tęsiamos 2020 m. pradėtos teikti darbo su jaunimu gatvėje paslaugos, kurių tikslas – pasiekti jaunuolius, leidžiančius laiką gatvėje, teikti jiems pagalbą, mažinti socialinę atskirtį ir didinti jaunimo galimybes visaverčiai dalyvauti visuomenės gyvenime. 2023 m. šias paslaugas gavo 264 unikalūs jaunuoliai, paslaugos teiktos Aleksoto, Dainavos ir Petrašiūnų seniūnijose.

Praėjusiais metais taip pat buvo siekiama išlaikyti atvirojo darbo su jaunimu paslaugų teikimo pastovumą atviruosiuose jaunimo centruose (toliau – AJC) ir atvirosiose jaunimo erdvėse (toliau – AJE). 2023 m. Kauno mieste veikė 3 AJC ir 1 AJE, kur atvirojo darbo su jaunimu paslaugas gavo 3 197 unikalūs jaunuoliai, o atvirojo darbo su jaunimu paslaugų teikimui Kauno miesto savivaldybė skyrė 96 555,43 Eur. 2023 m. trečius metus iš eilės buvo įgyvendinama moksleivių praktinių įgūdžių ir lyderystės ugdymo programa, kurios metu mokiniai sutelkė dėmesį į verslumo ir lyderystės gebėjimų stiprinimą ir skaitmeninį raštingumą. Šias paslaugas gavo 50 moksleivių.

Kaip ir kiekvienais metais, 2023 m. vyko konkursas teikti trumpalaikių projektų paraiškas pagal programos „Iniciatyvos Kaunui“ srities „Vaikų ir jaunimo įgalinimas ir užimtumas“ prioritetą „Kryptingas, įtraukus ir efektyvus jaunimo politikos įgyvendinimas, siekiant užtikrinti jaunimui skirtų ir teikiamų paslaugų plėtrą, skatinti jaunimo galimybių kūrimą ir aktyvumą“. Konkurso metu iš viso gauta 20 paraiškų. Iš jų finansuoti 7 projektai, projektams skirtas finansavimas siekė 53 983,92 Eur. Projektų metu buvo suorganizuota 72 iniciatyvos/renginiai, į projektų veiklas buvo įtraukti 8 462 jaunuoliai. Programos „Iniciatyvos Kaunui“ metu Kauno miesto savivaldybė taip pat prisidėjo prie vietos jaunimo savanoriškos tarnybos modelio įgyvendinimo, kuriam skyrė 12 202 Eur, į ilgalaikę savanorystę įtraukti 62 jaunuoliai.

**V SKYRIUS**

**KITA SVARBI SU ĮSTAIGOS VEIKLA SUSIJUSI INFORMACIJA**

Pagal Lietuvos Respublikos viešojo sektoriaus atskaitomybės įstatymo 6 straipsnio 1 dalies 1–3 punktus[[3]](#footnote-3), Įstaigos 2023 metų metinių ataskaitų rinkinį sudaro ne tik ši ataskaita, bet ir biudžeto vykdymo ataskaitų rinkinys[[4]](#footnote-4) ir metinių finansinių ataskaitų rinkinys[[5]](#footnote-5), kuriuose pateikta detalesnė informacija apie Įstaigos finansinius duomenis.

Kauno miesto savivaldybės administracijos direktorius Tadas Metelionis

1. Prieiga per internetą: <https://www.kaunas.lt/administracija/administracine-informacija/metinis-veiklos-planas/> [↑](#footnote-ref-1)
2. Prieiga per internetą: <https://www.kaunas.lt/administracija/administracine-informacija/metinis-veiklos-planas/>. [↑](#footnote-ref-2)
3. Viešojo sektoriaus subjekto, išskyrus fondus, ir viešojo sektoriaus subjektų grupės metinių ataskaitų rinkinį sudaro:

metinė veiklos ataskaita, kurioje pateikiama informacija apie veiklos tikslų pasiekimą, arba, kai rengiamas valstybės metinių ataskaitų rinkinys, ‒ valstybės pažangos ataskaita;

metinių finansinių ataskaitų rinkinys, kuriame pateikiami finansiniai duomenys apie viešojo sektoriaus subjekto ar viešojo sektoriaus subjektų grupės finansinę būklę, veiklos rezultatus, pinigų srautus;

jeigu viešojo sektoriaus subjektas gauna biudžeto asignavimų, – metinių biudžeto vykdymo ataskaitų rinkinys, kuriame pateikiami išlaidų sąmatos vykdymo duomenys. [↑](#footnote-ref-3)
4. Prieiga per internetą: <https://www.kaunas.lt/administracija/administracine-informacija/biudzeto-vykdymo-ataskaitu-rinkiniai/>. [↑](#footnote-ref-4)
5. Prieiga per internetą: <https://www.kaunas.lt/administracija/administracine-informacija/finansiniu-ataskaitu-rinkiniai/>. [↑](#footnote-ref-5)